text:
Мәҙәниәт йылы штандартын В.И.Лениндың йорт-музейы ҡабул итте
ӨФӨ, 2014 йыл, 27 ноябрь. /«Башинформ» мәғлүмәт агентлығы, Ләйлә Аралбаева/.
Өфөлә В.И.Лениндың йорт-музейы Мәҙәниәт йылы штандартын ҡабул итте.
Хәтерегеҙгә төшөрәбеҙ, «Башҡортостандың мәҙәни баш ҡалаһы» марафоны символы ноябрҙең башынан алып Өфөлә һәм эстафета буйынса ҡала мәҙәниәт учреждениеларына тапшырыла.
Штандартты пионер линейкаһы стилендә ҡабул иттеләр. Йәш ленинсыларҙың ватансыллығына хөрмәт күрһәтеп, директор Нәркәс Хөббөтдинова етәкселегендә музей хеҙмәткәрҙәре отряды пионер галстуктары тағып, барабан һуғыуы аҫтында тантаналы рәүештә эстафетаны ҡабул итеп алды, тип һөйләнеләр Өфө хакимиәтенең Мәҙәниәт һәм сәнғәт идаралығында.
Программала БР атҡаҙанған рәссамы, РФ Рәссамдар союзы ағзаһы Йәлил Сөләймәнов, Бөтә Рәсәй һуҡырҙар йәмғиәте музейы хеҙмәткәрҙәре, Лениндың йорт-музейы ветерандары, крайҙы өйрәнеүселәр, Өфө сәнғәт училищеһы студенттары ҡатнашты.
Сара сиктәрендә Илдар Ғатауллиндың «Заманса технологияларҙы ҡулланып боронғо тарихи экспонаттарҙы һаҡлап ҡалыу» оҫталыҡ класы уҙҙы. Реставратор башҡорт милли костюмдарын реконструкциялау, шулай уҡ элекке милли биҙәүестәрҙе 3D-баҫып сығарыу менән шөғөлләнә. Ул 3D-принтерында эшләгән донъялағы беренсе милли костюмды күрһәтте.
Иртәгә, 28 ноябрҙә, Мәҙәниәт йылы штандарты тантаналы рәүештә Бөтә Рәсәй һуҡырҙар йәмғиәте музейына тапшырыласаҡ, шулай уҡ музей буйлап экскурсия ойоштороласаҡ.


c: text/html

text:
Өфө предприятиелары персонал проблемаһын тикшерҙе
Беренсе республика тренинг үҙәгендә «Бәләкәй бизнес өсөн кадрҙар» IV республика ғилми-ғәмәли конференцияһы үтте. Уны баш ҡала хакимиәте ярҙамында Өфө Эшҡыуарҙар союзы һәм «Альянс» яуаплылығы сикләнгән йәмғиәте ойошторҙо.
Конференцияла персоналды баһалау һәм аттестациялау, корпоратив мәҙәниәтте үҫтереү, корпоратив эсендәге конфликттарҙы иҫкәртеү һәм хәл итеү һәм башҡа мәсьәләләр тикшерелде.
Сара сиктәрендә шулай уҡ «Хеҙмәт закондарын боҙғанда юғалтыуҙарҙы нисек мөмкин тиклем кәметергә» һәм «Мәшғүллек проблемаһын хәл итеү механизмы булараҡ бәләкәй эшҡыуарлыҡ» темаларына түңәрәк өҫтәлдәр үткәрелде.
Традицион рәүештә конференция ҡала предприятиеларында даими осрап торған, персонал һайлап алыу процесында килеп тыуған проблемаларҙы хәл итеү буйынса тәжрибә уртаҡлашыу майҙансығы булып тора.

robotstxt: allowed

filter: keep


text:
«Башҡортостан королеваһы-2016» титулын Өфө ҡыҙы Зилә Нурғәлиева яуланыФото: Тимур Шәрипҡолов
«Башҡортостан королеваһы-2016» титулын Өфө ҡыҙы Зилә Нурғәлиева яуланы
«Башҡортостан королеваһы-2016» титулын Өфө ҡыҙы Зилә Нурғәлиева яуланыФото: Тимур Шәрипҡолов
ӨФӨ, 2016 йыл, 23 март. /«Башинформ» мәғлүмәт агентлығы, Гөлфиә Акулова/.
Өфөлә «Башҡортостан королеваһы-2016» төбәк гүзәллек конкурсы тамамланды. Уны «Грация-Элит центр» матурлыҡ академияһы ойошторҙо.
Төп титулға һәм тажға Өфө ҡыҙы Зилә Нурғәлиева лайыҡ булды. 22 йәшлек ҡыҙ Башҡорт дәүләт университетында уҡый. Өфөнән 30 йәшлек эшҡыуар Анастасия Теленкова — беренсе вице-Королева, Балтас районының Иҫке Балтас ауылынан Юлианна Әмирйәнова икенсе вице-Королева исемен алды. Юлианна — конкурста ҡатнашыусыларҙың иң йәше, уға 17 йәш, әле ул Өфө финанс-иҡтисад колледжында белем ала.
Бәйгелә финалға сыҡҡан һигеҙ ҡыҙ ҡатнашты. Улар үҙҙәренең ижади һәләтен һәм аш-һыуға оҫталығын, мәҙәни аралаша белеүен, милли кейемдәрҙә һәм киске күлдәктәрҙә дефиле күрһәтте. Һылыуҡайҙар йырланы, бейене, нәзәкәтле ризыҡтар әҙерләне һәм хатта үҙҙәре яҙған шиғырҙарын уҡып ишеттерҙе.
Еңеүсе быйыл сентябрь айында Өфөлә үтәсәк «Рәсәй королеваһы-2016» конкурсында республика исеменән сығыш яһаясаҡ. Бәйгелә ҡатнашыу өсөн баш ҡалабыҙға төрлө төбәктәрҙән 50 ҡыҙ киләсәк.


text:
“Башҡорт теле һәм әҙәбиәтен уҡытыуҙа информацион технологиялар ҡулланыу” темаһына реферат
Автор: Муллаярова Эльвира Рифовна Должность: учитель башкирского языка и литературы
Учебное заведение: МБОУ СОШ №2
Населённый пункт: Башкортостан Татышлинский район село Верхние Татышлы
Наименование материала: Методическая разработка
Тема: “Башҡорт теле һәм әҙәбиәтен уҡытыуҙа информацион технологиялар ҡулланыу” темаһына реферат
Дата публикации: 01.02.2016
Вернуться назад
Перейти в раздел
Текстовая часть публикации
Башҡортостан республикаһы мәғариф министрлығы Башҡортостан
Республикаһының мәғарифте үҫтереү институты
Башҡорт теле һәм башҡа туған телдәр һәм әҙәбиәттәр кафедраһы
“Башҡорт теле һәм әҙәбиәтен уҡытыуҙа информацион
технологиялар ҡулланыу” темаһына реферат
Башҡарҙы:
Тәтешле районы 2-се урта мәктәбе
башҡорт теле һәм әҙәбиәте уҡытыусыһы
Муллаярова Эльвира Риф ҡыҙы
Тикшерҙе:
Курс етәксеһе өлкән методис ……….
Үрге Тәтешле
План
Инеш ………………………………………………………………………… 1-2 б.
Төп өлөш.
1)
Туған телде уҡытыуҙа яңы методтарҙы, төрлө эш алымдарын уйлап
табыу……………………………………………………………………..3-5 б.
2)
Башҡорт теле дәрестәрендә үҫтереүсе уҡытыу технологияһы.5-6 б.
3)
Проектлау технологияһы……………………………………………..7-8 б.
4)
Туған тел һәм әҙәбиәт дәрестәрендә копьютер технологияларын
ҡулланыу………………………………………………………………9-11 б .
Йомғаҡлау………………………………………………………………12-13 б.
Башҡорт телен һәм әҙәбиәтен уҡытыу методикаһында заманса
технологиялар, инновацион алымдар
Уҡыу-уҡытыу, үҫеп килгән быуынға кешелек тарихында тупланған
белемдәрҙе тапшырыу – мәңгелек, бер ваҡытта ла мөһимлеген юғалтмаған
проблема. Йәмғиәттәге әхлаҡ, мәҙәни мөхит, рухи ҡиммәттәрҙең үҫтерелеше
мәсьәләһе тел һәм әҙәбиәт дәрестәрендә нисек хәл ителеүенә бәйләнгән.
Мәғариф – кешелектең киләсәк йәшәйешен, үҫешен тәьмин итә торған иң
мөһим тармаҡтарҙың береһе. Һуңғы йылдарҙа Рәсәй һәм Башҡортостан
мәғариф системаһы донъя мәғариф киңлегенә инеү йүнәлешендә ҙур
үҙгәрештәр кисерә. Уларҙың асылы “заманса уҡытыу” (яңыса белем биреү)
төшөнсәһе менән бәйле. Бөгөн яңыса уҡытыу – заман талабы.
В.А. Сухомлинский: “Дәрес – ҡыҙыҡһыныусанлыҡ һәм әхлаҡи инаныуҙар
факелын тоҡандырыусы осҡон”, - тигән. Шул осҡондо тоҡандырыу, балала
телде ҡыҙыҡһыныу, теләк менән өйрәнһен өсөн уҡытыусыға һәр дәресендә
ғәжәпләнеү, һоҡланыу тойғолары уятырлыҡ заманса технологиялар, уҡытыу
методтары ҡулланырға тура килә. Матбуғатта, ғилми-ғәмәли конференция
материалдарында төрлө уйындар файҙаланыу, төркөмдәр менән эшләү,
проблемалы-дифференциаль уҡытыу, логик мәғәнәүи моделдәр ҡулланыу,
терәк сигналдар, блоклап уҡытыу тураһында күп яҙыла, уҡытыусылар уларҙы
үҙ дәрестәрендә ҡуллана.
Башҡорт теле һәм әҙәбиәтен уҡытыуҙа отошло тип һаналған
технологияларҙан тағы түбәндәгеләрҙе билдәләргә мөмкин:
Проблемалы уҡытыу ул уҡытыусының логик фекерләүен, телмәрен
үҫтереүгә, эҙләнергә мөмкинлек бирә. Проблемалы уҡытыу технологияһын
ғәмәлгә ашырыу өсөн иң киҫкен мәсьәләләр һайлап алына, проблемалы хәл
итеү моделе төҙөлә. Проблемалы ситуация уҡыусыны әүҙемләштереүсе эш-
биремдәр, һорауҙар ярҙамында тыуҙырыла. Уҡытыусы уҡыусыларҙы
ҡаршылыҡлы күренеш менән таныштыра, уны сисеү юлдарын табырға
тәҡдим итә. Бер үк күренеште төрлөсә хәл итеү юлдары билдәләнә, ярҙамсы
һарауҙар ҡуйыла. Проблемалы һорау баланы уйланырға мәғбүр итә.
Адаптив система (төп иғтибар уҡыусыларҙың үҙ аллы эшенә, уҡытыуҙы
индивидуалләштереүгә йүнәлтелә. Уҡыу-уҡытыу процесында уҡытыу
тиҙлеге һәм ысул-алымдар уҡыусыларҙың шәхси үҙенсәлектәренә ярашлы
һайланыла.)
Хеҙмәттәшлек технологияһы (уҡытыусы менән уҡыусының бергә эшләүе,
улар араһында субъект – субъект мөнәсәбәттәре күҙҙә тотола).
В. Ф. Шатталовтың терәк схемалар системаһы (материал блоклап өйрәнелә.
Уны үҙләштергәндә терәк схемаларға, терәк конспекттарға таяныла, өйҙә
шулар буйынса ҡабатлау үткәрелә. Дәрестә материал бир нисә тапҡыр
тикшерелә. Тәүҙә уҡыусыларҙың үҙләштереү дәрәжәһе асыҡлана, икенсе
тапҡыр ҡабатлағанда алынған белемдәрҙе дөйөмләштереү һәм системаға
һалыу иғтибар үҙәгендә була).
Белем биреүҙә интеграция технологияһы (уҡытыу процесында төрлө фәндәр
ҡушып өйрәнелә, бер проблема төрлө фән күҙлегенән яҡтыртыла, шуның
өсөн мәсьәләнең төплө үҙләштерелеүенә өлгәшелә).
Белем биреүҙә проектлау технологияһы (эштең этаптарын алдан
планлаштырып, шуға ярашлы тикшеренеү алып барыу).
Компьютер технологияһы (дәрестә компьютер мөмкинсәлектәрен киң
файҙаланыу).
Үҫтереүсе уҡытыу системаһы (уҡытыусы һәр дәрестә уҡыусының дөйөм
үҫешен маҡсат итеп ҡуя).
Был технологияларҙың башҡорт теле һәм әһәбиәте дәрестәрендә
ҡулланылыу үҙенсәлеге шунан ғибәрәт: берәүҙәренең тик айырым алымдары
ғына файҙаланыла, ҡайһы берҙәре дәрес һайын, икенселәре дәрестәр циклы
дауамында ҡулланыла, өсөнсөләре тотош бер уҡытыу системаһын тәшкил
итә. Шуға ла уҡытыусы булараҡ дәресен күҙ алдынан үткәреп,
планлаштырғанда дәрестең формаһын асыҡлап, ниндәй методтар, алымдар
ҡулланырға мөмкинлеген билдәләһә, яңы технологиялар ҡулланыу предметҡа
ҡарата һөйөү уятыуға, уҡыусының төплө белем алыуына булышлыҡ итмәй
ҡалмай.
Бындай дәрестәрҙә , беренсенән, уҡыусыларҙың уҡыуға, белем алыуға
ҡыҙыҡһыныуы арта. Икенсенән, тема еңел үҙләштерелә, уларҙың эшсәнлеге,
әүҙемлеге юғары кимәлдә була. Өсөнсөнән, фекер йөрөтөргә, һығымта яһарға
өйрәнә. Дүртенсенән, үҙ аллы эшләү һәләте, үҫеш мөмкинлеге арта.
Белеүебеҙсә, уҡыусы үҙенең эшмәкәрлеге, үҫеше барышында ғына шәхес
булып формалаша.
Шулай итеп. Башҡорт телен һәм әҙәбиәтен уҡытыуҙа яңы технологиялар
ҡулланыу ҙур әһәмиәткә эйә.
Туған телде уҡытыуҙа яңы методтарҙы, төрлө эш алымдарын уйлап
табыу
Уҡыусыларҙа тормошҡа яңыса ҡараш формалаштырыуҙа дәрестәрҙе
педагогик, методик талаптарға яуап бирерлек итеп ойоштороу өсөн
уҡытыуҙың эффектив формаларын, метод һәм алымдарын эҙләргә, табырға,
уңышлыларын практикаға индерергә кәрәк. Балаларҙың танып белеү
күнекмәләрен, үҙ аллы эшләргә өйрәнеү активлығын, телмәр эшмәкәрлеген
һәм ижади фекерләүен үҫтерергә ярҙам иткән методтар, ысулдар, саралар
күптән билдәле, эҙләнеү өсөн урын да юҡ кеүек. Ә бына үҙең генә эҙләп
тапҡан, бала күңеленә дәрт биргән, киләсәккә әйҙәүсе хыял ҡанаттары
үҫтергән, уйнатҡан, уйлатҡан эш төрҙәре , алымдар һәр уҡытыусының ижад
лабораторияһында аҫыл таштар кеүек балҡып торасаҡ, оҫталыҡ мәктәбенең
табыштары буласаҡ.
Дәрес һайын бер методты, системаны тикшереп, тәжрибә үткәреү менән
мауығырға ярамай. Дәрестең темаһына, маҡсатына, төрөнә, уҡыусыларҙың
йәш үҙенсәлегенә, белем кимәленә тап килерлек, программа материалын
һөҙөмтәле үҙләштерергә ярҙам итерлеген һайлап алыу отошло. Дәрес шәхес
күңелен ҡуҙғатырлыҡ, уның иң нескә тойғоларына тәьҫир итерлек буһын
өсөн уҡытыусы уҡыусының аҡылын, фекерен үҫтереү өсөн йүнәлеш биреүсе,
күрһәтеүсе ролен үтәргә тейеш.
Тел һәм әҙәбиәт дәрестәре романтик, патриотик рухлы, “тылсымлы”,
“серле” булһа, уҡыусыларҙа ҡыҙыҡһыныу арта. Серлелек төрлө юлдар менән
булдырыла. Ябай ғына эш төрҙәренә, дәрестәргә мауыҡтырғыс исемдәр биреү
ҙә ҡыҙыҡһыныуҙы арттыра. Мәҫәлән, “әҙәби вернисаж”, “әҙәби кафе”, “эште
тикшереүселәр алып бара”, “дәрес-аукцион” (“белем баҙары”), “хәтер
һынаш” (“бәхетле осраҡ”), “дәрес-көс һынашыу”, “дәрес-йыйын”, “дәрес
лабиринт”, “дәрес хөкөм”, “мөғжизәгә килә ышанғым”, “ҡышҡы һабантуй”,
“лексик йәрминкә”, һ.б. дәрестең йөкмәткеһе, формаһы, ҡулланылған
алымдары уның есеменә тап килеп, уҡыусыларҙа белемгә ынтылыш
тәрбиәләргә тейеш.
Уҡытыуҙың теге йәки был методтарын, формаларын, сараларын мотлаҡ
ҡулланыуҙы көсләп тағарға ярамай. Һәр дәрес алдынан өйрәнеләсәк
материалға уҡыусы күҙе менән ҡарай белергә кәрәк.
Хәҙерге ваҡытта тел практик маҡсаттан йәки функциональ күҙлектән сығып
өйрәнелә. Телгә өйрәтеүҙең төп маҡсаты – һөйләшергә, тыңларға, уҡырға,
яҙырға өйрәтеү.
Ҡағиҙәне күпме генә уҡытһаң да, телгә өйрәтеп булмай, шуға ла матур
һөйләмдәр, төҙөк текстар аша телдең һығылмалылығын, мөмкинлектәрен
күрһәтеү өсөн уйындар, мауыҡтырғыс күнегеүҙәр, төрлө ҡыҙыҡтырырлыҡ
саралар дәрестә урын алырға тейеш. Уҡытыусы өйрәтелергә тейешле
материалдың йөкмәткеһенә ҡарап, төрлө уйындар һайлап, уларға төрлө
ҡыҙыҡһындырырлыҡ исемдәр ҙә бирә. Мәҫәлән, “Серле ҡумта”, “Тылсымлы
сәскә”, “Серле тоҡсай”, “Кем күберәк?”, “Һүҙҙәр үреү”, “Китек диктант”,
“Кире-мире”, “Йомаҡ ҡойошоу”, “Мәҡәл әйтешеү” һ.б. шундай исемдәр
менән, “донъяны таныу юлы” булған ҡыҙыҡлы уйындарҙы, аҡыл
эшмәкәрлеген һәм эҙләнеүҙе талап иткән һорау һәм мәсьәләләрҙе
файҙаланырға кәрәк. “Бала тик уйында ғына туған телдең нескәлектәренә
өйрәнә”, “телдең рухы” тип атап йөрөткән нәмәне үҙләштерә”, - тигән
М.Горькийҙың һүҙҙәре менән килешмәү мөмкин түгел.
Ябай уйын кеүек тойолһа ла, был эш төрө телгә, уның һүҙҙәренә һөйөү
тәрбиәләүҙә, һөйләмдәрҙең йөкмәткеһендә халҡыбыҙ, илебеҙ тормошона
бәйле, рухи хазиналарыбыҙ, күренекле шәхестәребеҙ тураһындағы
мәғлүмәттәр аша ғорурлыҡ, милләт бәҫен күтәрерлек киләсәк быуын вәкил
формалаштырыуҙа мөһим сара булып тора.
Уҡыусыларҙың һөйләү телмәрен, фекер йөрөтөү һәләтен үҫтереүҙә икенсе
бер алым “Шиғриәт минуттары” – уңышлы алымдарҙың береһе.
Дөйөмләштереп, ошондай һығымталар яһарға мөмкин:
1.
Уҡыу процесына стандарт булмаған дәрестәрҙе индереү, уларҙа
эшмәкәрлекте төрләндереү дәресте байыта, донъяны танып белеүгә
образлылыҡ индерә, хеҙмәт эшмәкәрлеге, практик күнекмәләр бирә, уйын
формаһы дөйөм эмоциональ тонусты күтәрә.
2.
Тел һәм әҙәбиәт дәрестәре төҫһөҙ булырға тейеш түгел. Улар заман
һүрәтләүҙәре менән бергә алып барылырға, йәғни йәнле, тулы,
аңлайышлы булырға тейеш.
3.
Туған тел һәм әҙәбиәт дәрестәре шәхес күңелен ҡуҙғата, уның иң нескә
тойғоларына тәьҫир итә, шулай булғас, дәрес ижади эштәрҙән башҡа үтә
алмай. Һәр күңелдә билдәле бер дәрәжәлә бикләнеп ятҡан ижад дәртен
уятыу, ялҡынландырыу дәрестәрҙең етди әҙерләнеүенә, ҡыҙыҡлы итеп
ойошторолоуына бәйле.
Һәр дәресте үткәргәс, уҡытыусыға үҙ дәресенә анализ яһап ҡарау кәрәк.
Яҡынса анализ яһау схемаһы түбәндәгесә:
1.
Тема, бүлек, курс эшендә был дәрестең урыны ниндәй? Уның башҡа
дәрестәр менән бәйләнеше.
2.
Дәресте планлаштырғанда кластың ниндәй үҙенсәлектәре иҫәпкә
алынды?
3.
Ниндәй бурыстарҙы хәл итеү планлаштырылды?
4.
Бурыстары, дәрес структураһын, тибын һайлау нимәгә нигеҙләнде?
5.
Уҡытыу йөкмәткеһен, форма һәм методтарын һайлау нимәгә
нигеҙләнде?
6.
Дәрестә ниндәй шарттар (уҡытыу, эстетик) тыуҙырылды?
7.
Дәрес планынан ситләшеүҙәр булдымы? Улар нимәгә килтерҙе?
8.
Дәрес һөҙөмтәләрен нисек баһаларға мөмкин? Дәрестең бурыстары
хәл ителдеме?
9.
Дәрестән киләсәккә ниндәй һығымталар яһарға мөмкин?
Ғөмүмән, туған тел уҡытыусыһы уҡыусыларҙың ижади фекерләүен үҫтереү,
тел шәхесе тәрбиәләү эшмәкәрлегендә әллә күпме яңы ысулдар, ҡыҙыҡлы эш
төрҙәре, алымдар уйлап сығара ала. Яңылыҡтар, асыштар яһағанда, әлегә
тиклем билдәле булғандарының асылын белеү, берләштереү, таныш
булмағандарының асылын белеү, берләштереү, таныш булмағандарының яңы
мөмкинселектәрен күҙаллау талап ителә.
Башҡорт теле дәрестәрендә үҫтереүсе уҡытыу технологияһы
Балаларҙы фекер йөрөтөргә өйрәтеү – уҡыу процесында төп бурыстарҙың
береһе. Башҡорт телен һәм әҙәбиәтен уҡытыуҙа был проблеманың байтаҡ
нескәлектәре асыҡлана.
Тарихҡа мөрәжәғәт итһәк,
XX быуат башышда уҡ Башҡортостан ерҙәрен,
мәҙәниәтен һәм тормошон өйрәнеүсе рус ғалимдары башҡорт балаларының
зирәк, отҡор булыуын билдәләйҙәр. Отҡорлоҡтоң нигеҙе – күренештәрҙе үҙ-
ара бәйләй алыу һәләтлегендә ята, сөнки ике әйбер, күренеш араһында логик
бәйләнеш булдыра алған кеше тиҙ генә ошо бәйләнеште башҡа оҡшаш
күренештәргә лә ауҙара ала. Һөҙөмтәлә логик эҙмә-эҙлелек барлыҡҡа килә.
Һәм был һәләт баланың, кешенең фекерләү ҡеүәһен асыҡ күрһәтеп тора.
Тимәк беҙҙең бурыс – балаларҙың тыумыштан килгән зирәклеген артабан
үҫтереү, һис булмаһа, юғалтмау.
“Үҫтереүсе уҡытыу” – Башҡортостан уҡытыссылары араһында киң
таралыш тапҡан педагогик система. Был технологияның теоретик нигеҙҙәре
заманында И. Г. Песталоцци, А. Дистервег, К. Д. Ушинский һ.б.
хеҙмәттәрендә яҡтыртыла. Теорияны фәнни яҡтан Л. С. Выготский нигеҙләй,
ә эксперименталь өлөшөн Л. В. Занков, Д. Б. Эльконин, В. В. Давыдов һ.б.
ғалимдар эшләй. Технологияның варианттары ғалимдарҙың исемдәре менән
атап йөрөтөлә. Һәм бер-береһенән ҡайһы бер яҡтары менән генә айырыла.
Башҡортостандағы уҡыу йорттарында күберәк Л. В. Занков һәм Д. Б.
Эльконин – В. В. Давыдов системалары билдәле.
Л. В. Занков системаһы башланғыс мәктәп өсөн тәғәйенләнә һәм төп маҡсат
итеп шәхестең төрлө яҡлап интенсив үҫешен ҡуя, йәғни технологияның
маҡсаты – шәхестең дөйөм юғары үҫеше. Занков системаһының яңылығы
шунда: уҡытыу-тәрбиә процесының төп структур компоненты булып маҡсат,
йөкмәтке һәм уҡытыу-тәрбиә методтары тора. Уҡыусыларҙың үҫеү
процесында бөтә маҡсат юғары һөҙөмтәгә йүнәлтелгән. Икенсе компонент
булып уҡытыу предметының йөкмәткеһен үҙләштереү тора. Ауырлыҡ, темп,
төрлөлөк – Л. В. Занковтың үҫтереүсе уҡытыу системаһының өс нигеҙе. Был
система менән уҡытҡанда баланың хәтере һәм иғтибары ныҡ үҫешкән
булырға, логик фекер йөрөтә белергә, йәғни сағыштыра һәм һығымта эшләй
белергә тейеш. Шуға күрә ул профилле уҡытыуҙа отошло буласаҡ.
Л. В. Занковтан айырмалы рәүештә, Д. Б. Эльконин – В. В. Давыдовтарҙың
“үҫтереүсе уҡытыу” технологияһы баланың интеллектуаль үҫешенә өҫтөнлөк
бирә һәм логик, теоретик фекер йөрөтөүҙе тәрбиәләүгә йүнәлтелә. Тимәк,
был системаның төп маҡсаттары теоретик һәм белем биреүҙән генә түгел,
белемде аңлы рәүештә үҙләштерә белеүҙән, шул процесҡа өйрәтеүҙән
ғибәрәт.
Үҫтереүсе уҡытыу технологияһында коллектив уйлау, диалогтар,
полилогтар ойоштороу, ҡуйылған проблема буйынса фекер алышыу ҙа
айырым әһәмиәткә эйә. Тик был алым уҡытыусы үҙе лә уҡыусылары менән
бер кимәлдә дискуссияла ҡатнашҡанда ғына уңышлы була. Баланың
фекерләү ҡеүәһен үҫтереүгә йүнәлтелгән һорауҙар ҡуйылып, бәхәсле
мәсьәләләргә үҙ аллы яуап табыуы хуплана.
Башҡорт теле һәм әҙәбиәте дәрестәрендә фекер йөрөтөргә өйрәткәндә,
ғәҙәти эш алымдары менән бергә төрлө яңы технология
алымдарын файҙаланыу уңышлы һөҙөмтәләр бирә. Тик уларҙы күҙ уңынан
ысҡындырмай, системалы рәүештә даими ҡулланырға кәрәк.
Проектлау технологияһы
Проектлау тенологяһы – педагогик процесты планлаштырыуҙа ҡулланыла
торған үҙенсәлекле методик система ул. Проект һүҙе белем биреү процесын
алдан күҙаллау тигәнде аңлата. Ысынлап та, дәрестә өйрәнеләһе материалдың
йөкмәткеһен, уҡытыусының һәм уҡыусының дәрестәге эшмәкәрлеген, эш
алымдарын, көтөлгән һөҙөмтәләрҙе алдан билдәләп ҡуйыу проектлау
технологияһының төп асылын тәшкил итә. Ул эште алдан планлаштырыуҙы,
эҙмә-эҙлекте этаптар буйынса ойоштороуҙы һәм ҡатмарлана барған практик
эштәрҙе башҡарып, балаларҙың үҙ алллы эшләү кимәлен үҫтереүҙе һәм төрлө
күҙәтеү алымдарын күҙ уңында тота.
Проектлау технологияһының төрҙәре:
1)
Уйын проекты. Уның нигеҙендә ролләп уйнау ята. Уҡыусылар ниндәй ҙә
булһа бер ситуация уйлап сығара (проекттың проблемаһы, маҡсаты
билдәләнә), уҡыусы нимә өйрәнергә тейешлеге билдәләнә, төркөмдәрҙә
эш ойошторола. Шунан сәхнәләштергән уйын буйынса һығымта яһала,
дискуссия алып барыла.
2)
Эҙләнеү проекты. Был проект – фәнни-тикшеренеү эшенең бер төрө ул.
Һуңғы ваҡытта уҡыусыларҙың фәнни-тикшеренеү эштәренә иғтибар
артты. Был эштәрҙе нисек ойоштороу (шул иҫәптән проект эше)
тураһында махсус методик ҡулланмала уҡырға була.
3)
Ижади проект. Ул презентация, видеофильм, экспедиция, һүрәт, ниндәй
ҙә булһа байрам сценарийы һ.б. формаларҙа булырға мөмкин. Был
проектта эҙләнеү , ижади эш, һөҙөмтәне яҡлау этаптарынан тора.
Мәҫәлән, ҡыҙыҡлы грамматика китапсығын әҙерләү.
4)
Информацион проект.
Исеменән күренеүенсә , ул мәғлүмәт менән
бәйле: уҡыусылар үҙҙәре мәғлүмәт таба, эштең һөҙөмтәһе газета, доклад,
презентация рәүешендә бүтәндәргә баҫма формала таратыла йәки
Интернет селтәренә урнаштырыла.
5)
Логик-мәғәнәүи модель (ЛММ) – шулай уҡ проект технологияһының
бер төрө. Унда мәғлүмәт схема рәүешендә тәҡдим ителә. Уртаға тема
яҙыла, тикшереләһе мәсьәләләр координаттарҙа төйөндәр менән
билдәләнә. ЛММ – кодлаштырылған конспект ул.
Проект өҫтөндә эш этаптары.
1.
Проект темаһын тәҡдим итеү. Мәсьәлә ҡуйыу.
2.
Эштең дөйөм йүнәлешен һайлау. Балаларҙы төркөмдәргә бүлеү. Эш
планын төҙөү. Мәғлүмәт йыйыу алымдарын һайлау һәм эҙләнеүҙе
башлау. Беренсе һөҙөмтәләрҙе тикшереү.
3.
Проектты презентациялау (тапшырыу) һәм яҡлау.
4.
Йомғаҡ. Һығымта яһау.
Проект технологияһының әһәмийәте:
1)
ул грамматик (йәки әҙәби) материалдың бөтә үҙенсәлектәрен бергә
йыя, бер урынға туплай
2)
өйрәнеү ваҡытын экономияларға ярҙам итә, практик эштәргә
күберәк ваҡыт ҡала
3)
тәҡдим ителгән проект уҡыусыға тикшеренеү, үҙ аллы белем
алыуҙа таяныс ролен үтәй
4)
проектты файҙаланып, уҡыусылар дәрестә үҙидаралыҡ алымдарын
өйрәнә.
Проектлау методын төрлө маҡсаттарҙа, төрлө дәрестәрҙә ҡулланырға
мөмкин. Әмә был тик ошо метод менән генә уҡытыу тигәнде аңлатмай, уны
уҡытыусы үҙенә кәрәкле тип һанаған саҡтарҙа ғына ҡулланырға тейеш.
Проект методы уҡыусының ихтияр көсөн, ижади мөмкинлектәрен үҫтереүгә
булышлыҡ итә, уҡыусылар фәнни- тикшеренеү эшенә йәлеп ителә.
Проект технологияһы түбәндәге бурыстарҙы үтәй:
а) эш барышы уҡыусының кәйефенә тәьҫир итә һәм теманы өйрәнеүгә теләк
уята.
б) уҡыусыны билдәле бер тема өҫтөндә ижади эшләргә, төрлө сығанаҡтарҙы
ҡулланып, үҙ аллы мәғлүмәт табырға өйрәтә.
в) проект эшен ойоштороу барышында уҡыусылар үҙ –ара аралаша, бер-
береһенә йоғонто яһай, уҡытыусы контролер ролен түгел, консультант ролен
үтәй.
г) бөтә уҡыу процесы уҡыусыға йүнәлтелә, уның ҡыҙыҡһыныуы, тормош
тәжрибәһе һәм шәхси һәләттәре иҫәпкә алына.
ғ) уҡыусыла конкрет проект буйынса конкрет эшкә индивидуаль һәм
коллектив яуаплылыҡ уята.
д) бергәләп эшләү уҡыусыға башлаған эште аҙағына тиклем еткерергә, эш
һөҙөмтәһен документаль күрһәтергә өйрәтә:
- проблемалы өлкә эҙләп табыла
- проект темаһы асыҡлана (ни өсөн был теманы һайланыҡ, төрлө варианттар
араһында ни өсөн ошо вариант һайланғанын аңлатырға)
- эшләнәсәк проекттың формаһы, йөкмәткеһе ниндәй була ала
- был тема буйынса ниндәй мәғлүмәттәр бар
- эште башҡарыу этаптары асыҡлана.
Проект эше уҡыусының интеллектуаль үҫешен тәьмин итә, уның фекерләү
һәләтен үҫтерә, үҙ эшенә баһа бирергә өйрәтә. Ә баланың үҙ аллы фекерләү
һәләтенә, аҡыл үҫешенә ирешеү – һәр уҡытыусының төп маҡсаты.
Туған тел һәм әҙәбиәт дәрестәрендә компьютер технологияларын
ҡулланыу
Кешелектең үҫеше донъя закондарына ярашлы бара. Ә бөгөн Ер шарының
ҡайһы ғына мөйөшөнә баҡма, был үҫеш компьютер технологияһы менән
туранан-тура бәйле. Хәҙерге заманда беҙ тормошобоҙҙо унһыҙ күҙ алдына ла
килтермәйбеҙ. Һуңғы йылдарҙа мәктәптә яңы информацион технологияларҙы
файҙаланыу үҫеште.
Копьютер технологияларының өҫтөнлөгө – күргәҙмәлелек, мәғлүмәттәрҙең
график һүрәтләнеш, стереотауыш, анимация берлегендә бирелеүе.
Технологияның принцибы – компьютерҙа, Интернет селтәрендә айырым бер
программа менән эшләү генә түгел, ә мәғлүмәттәрҙе дөйөмләштереү өсөн бер
нисә программа ҡулланыу. Уларға яңы формалары һәм методлары ла, уҡытыу
процесына яңыса ҡараш та инә.
Тел уҡытыуҙың төп маҡсаты уҡыусыларҙың телмәр культураһын,
коммуникатив культураһын формалаштырыу булғанлыҡтан, уҡытыусының
төп бурысы һәр бер балаға телде практик үҙләштереүгә шарттар тыуҙырыуҙа.
Хәҙерге заман педагогик технологиялар, мәҫәлән, хеҙмәттәшлектә уҡытыу,
проектлау методикаһы, яңы информацион технологияларҙы, Интернет
ресурстарын файҙаланыу уҡыу-уҡытыу эшендә шәхесте формалаштырыуҙы
бойомға ашырырға ярҙам итә, балаларҙың һәләттәрен, белем кимәлдәрен,
ынтылыштарын иҫәпкә алып, уҡытыуҙы индивидуалләштереүҙе һәм
дифференциациялауҙы тәьмин итә.
Хәҙерге заманда белем биреүҙә компьютер – аҡыл эшмәкәрлеген
оптималләштереүҙең эффектив сараһы. Ул үҙенең эмоциональ тәьҫире
яғынан битараф булыуы менән айырылып тора: компьютер бер ваҡытта ла
арығанлығын, насар кәйефен күрһәтмәй, һәм, ошо күҙлектән сығып
ҡарағанда, уҡытыуҙың айырым аспекттарын индивидуалләштереү өсөн иң
уңайлыһы булып торалыр.
Балаларҙа башҡорт телен һәм әҙәбиәтен уҡытыуға ҡыҙыҡһыныу тәрбиәләү
өсөн компьютер хәҙерге шарттарҙа иң кәрәкле техник сара булып китте. Тик
компьютерҙы дөрөҫ һәи урынлы файҙалана белергә кәрәк. Дәрес буйына
копьютер йәки интерактив таҡта ҡулланыу бик үк дөрөҫ булмай. Һәр нәмәне
сама белеп, комьтерҙың дәрестә ҡуйған маҡсатҡа ирешеүҙә эште нисек
еңеләйтеүен асыҡлап ҡулланыу кәрәк.
Компьютер ярҙамында башҡорт теле дәрестәрендә бер төркөм дидактик
мәсьәләләрҙе хәл итеп була: лексиканы өйрәнеү (комьютер һүҙлектәрен
файҙаланыу) , дөрөҫ әйтелеш өҫтөндә (башҡорт теле дәреслектәренән, тауыш
яҙыу программаларын файҙаланыу), орфографик күнегеүҙәр (орфографик
һүҙлекте һәм компьютерҙың орфографияны тикшереү программаһын
файҙаланыу), грамматик күренештәрҙе үҙләштереү (тестар ярҙамында),
эҙләнеү процесында яңы мәғлүмәт алыу, һөйләү телмәрен үҫтереү.
Һөйләмдәр һәм текстар төҙөү, редакторлау һ.б. башҡорт әҙәбиәте
дәрестәрендә комьютерҙы ҡулланыу түбәндәге эш төрҙәрен үҙ эсенә ала: яңы
материал аңлатҡанда, компьютер ярҙамында күп мәғлүмәт бирергә, төрлө
фото, портреттар, күргәҙмә әсбаптар күрһәтергә мөмкин (яҙыусылар,
шағирҙар тураһында фото рәсемдәр, видеофильдар, видеороликтар күрһәтеү,
әҙиптәр үҙҙәре уҡыған шиғырҙарҙы тыңлау, биографияларына ҡағылышлы
видеоматериалдарҙы күрһәтеү, сәнғәтле уҡыу күнекмәләрен булдырыу, әҙәби
әҫәр мотивтары буйынса төшөрөлгән спектакль-кинофильмдарҙан өҙөктәр
күрһәтеү һ.б.), уҡыған әҫәр буйынса ижади эштәр башҡарыу(компьютер
презентациялары әҙерләү, һүрәттәр төшөрөү, видеофильмдар, һүрәттәр
төшөрөргә мөмкин). Дөйөм алғанда, был саралар уҡыусыларҙа башҡорт
телен үҙләштереүгә ыңғай мотивация булдырырға, уларҙың белемен һәм
культураһын камиллаштырырға ярҙам итә. Компьютер һәм мультимедиа
системаларын ҡулланыу уҡытыуҙың нитенсив формаларын һәм методтарын
тәьмин итә, үҙ аллы уҡыу эшмәкәрлеген әүҙемләштерә, мәғлүмәтте ҡабул
итеүҙең эмоционаллеге, тәьҫир көсө артҡанлыҡтан, уҡыуға мотивация үҫешә.
Компьютер ҡулланып уҡытыу традицион уҡытыуға ҡарағанда мәғлүмәтте
күберәк һәм нығыраҡ үҙләштерергә мөмкинселек бирә. Комптютер төрлө
яҡлап контроль үткәреү өсөн дә уңайлы сара: был осраҡта баһа объектив
ҡуйыла, уҡытыусының ваҡыты экономиялана, аҡбур менән яҙыу эше күпкә
кәмей, уҡыусыларҙың өлгөрөшө һәм уҡыу сифаты буйынса статистик
мәғлүмәттәрҙе туплау мөмкинселеге лә бар.
Айырыуса компьютер уҡыусыларҙың үҙ аллы эшен ойоштороу өсөн ҡулай,
сөнки әҙерлеге төрлө булған уҡыусыларға, уларҙың белем кимәленән сығып,
артабан үҫешергә мөмкинлек бирә.
Компьютерҙы дәрестә өс төрлө файҙаланып була:
1)
демонстратив планда (төрлө күргәҙмә әсбаптарҙы проектор аша
экранда бөтә класҡа күрһәтеү)
2)
компьютерҙы индивидуаль рәүештә ҡулланыу
3)
интерактив таҡтаны файҙаланыу
бының өсөн бөгөнгө көндә башҡорт теле һәм әҙәбиәте буйынса компьютерға
һалынған уҡыу программалары һәм әсбаптары бар.
Уҡытыуҙа яңы, заманса информацион технологиялар, компьютер ҡулланыу
уҡытыу сифатын күтәрергә ярҙам итә, уҡыусыларҙың үҙ алдына эшләү
һәләтен үҫтерә, үҙ-үҙенә ышаныс, фәнде өйрәнеүгә ҡыҙыҡһыныуын уята.
Йомғаҡлау
Уҡыусыларҙа тормошҡа яңыса ҡараш формалаштырыуҙа дәрестәрҙе
педагогик, методик талаптарға яуап бирерлек итеп ойоштороу өсөн
уҡытыуҙың эффектив формаларын, метод һәм алымдарын эҙләргә, табырға,
уңышлыларын практикаға индерергә кәрәк. Балаларҙың танып белеү
күнекмәләрен, үҙ аллы эшләргә өйрәнеү активлығын, телмәр эшмәкәрлеген
һәм ижади фекерләүен үҫтерергә ярҙам иткән методтар, ысулдар, саралар
күптән билдәле, эҙләнеү өсөн урын да юҡ кеүек. Ә бына үҙең генә эҙләп
тапҡан, бала күңеленә дәрт биргән, киләсәккә әйҙәүсе хыял ҡанаттары
үҫтергән, уйнатҡан, уйлатҡан эш төрҙәре , алымдар һәр уҡытыусының ижад
лабораторияһында аҫыл таштар кеүек балҡып торасаҡ, оҫталыҡ мәктәбенең
табыштары буласаҡ.
Башҡорт теле һәм әҙәбиәте дәрестәрендә фекер йөрөтөргә өйрәткәндә,
ғәҙәти эш алымдары менән бергә төрлө яңы технология
алымдарын файҙаланыу уңышлы һөҙөмтәләр бирә. Тик уларҙы күҙ уңынан
ысҡындырмай, системалы рәүештә даими ҡулланырға кәрәк.
Информацион технологияларҙың өҫтөнлөгө – күргәҙмәлелек,
мәғлүмәттәрҙең график һүрәтләнеш, стереотауыш, анимация берлегендә
бирелеүе. Технологияның принцибы – компьютерҙа, Интернет селтәрендә
айырым бер программа менән эшләү генә түгел, ә мәғлүмәттәрҙе
дөйөмләштереү өсөн бер нисә программа ҡулланыу.
Хәҙерге заманда белем биреүҙә компьютер – аҡыл эшмәкәрлеген
оптималләштереүҙең эффектив сараһы. Ул үҙенең эмоциональ тәьҫире
яғынан битараф булыуы менән айырылып тора: компьютер бер ваҡытта ла
арығанлығын, насар кәйефен күрһәтмәй, һәм, ошо күҙлектән сығып
ҡарағанда, уҡытыуҙың айырым аспекттарын индивидуалләштереү өсөн иң
уңайлыһы булып торалыр.
Компьютер ҡулланып уҡытыу традицион уҡытыуға ҡарағанда мәғлүмәтте
күберәк һәм нығыраҡ үҙләштерергә мөмкинселек бирә. Комптютер төрлө
яҡлап контроль үткәреү өсөн дә уңайлы сара: был осраҡта баһа объектив
ҡуйыла, уҡытыусының ваҡыты экономиялана, аҡбур менән яҙыу эше күпкә
кәмей, уҡыусыларҙың өлгөрөшө һәм уҡыу сифаты буйынса статистик
мәғлүмәттәрҙе туплау мөмкинселеге лә бар.
Шулай итеп, башҡорт телен һәм әҙәбиәтен уҡытыуҙа яңы, заманса
информацион технологиялар, компьютер ҡулланыу уҡытыу сифатын
күтәрергә ярҙам итә, уҡыусыларҙың үҙ алдына эшләү һәләтен үҫтерә, үҙ-
үҙенә ышаныс, фәнде өйрәнеүгә ҡыҙыҡһыныуын уята.
Ҡулланылған әҙәбиәт
1.
Баһауетдинова М. И., Йәғәфәрова Г. Н. Башҡорт теле һәм әҙәбиәтенән
традицион булмаған дәрестәр: Методик ҡулланма.
2.
Баһауетдинова М. И., Йәғәфәрова Г. Н. Башҡорт телен һәм әҙәбиәтен
заманса уҡытыу: уҡытыусылар өсөн ҡулланма. – Өфө: Зәйнәб Биишева
исемендәге “Китап” нәшриәте, 2009. Өфө: Информреклама, 2003
3.
Ғималова М. Ғ. Урта мәктәптәрҙең
IV –
VII кластарында башҡорт
әҙәбиәте уҡытыу методикаһы. – Өфө, 1982.
4.
Толомбаев Х. А., Алсынбаева Р. Р. Башҡорт телен уҡытыуҙа актив
формалар һәм алымдар: Уҡытыусылар өсөн ҡулланма. – Өфө: БМҮИ
нәшриәте, 2006.


text:
Ҡулланыу хаҡтары индексы июлдә 100,3% тәшкил иткән
Июлдә республикала ҡулланыу хаҡтары артыҡ үҙгәрмәне. Бер айҙа индекс 0,3 процентҡа артты. Башҡортостанстат шундай мәғлүмәт бирә.
Аҙыҡ-түлеккә хаҡтар 0,4 процентҡа төшкән. Хаҡтар кәмеүенә баҙарҙың яңы йәшелсә-емештәр уңышы менән тулыланыуы булышлыҡ иткән.
Яңы уҡыу йылы алдынан аҙыҡ-түлеккә ҡарамаған тауарҙар индексы артып, алдағы айға ҡарата 100,4% тәшкил иткән.
Статистиктар мәғлүмәте буйынса, дөйөм алғанда йыл башынан алып Башҡортостанда тауар һәм хеҙмәттәргә ҡулланыу хаҡтары индексы 105,1% тәшкил иткән.


text:
Фото:
Республиканың ҡоролоҡтан зыян күргән райондарына мал аҙығы әҙерләү өсөн техника ебәрелгән
Фото:
Башҡортостан райондарында һәм унан ситтә пресланған бесән һәм һалам әҙерләүҙә ауыл хужалығы предприятиеларының 64 пресс-йыйыусыһы һәм 58 йөк тейәүсе механизмы йәлеп ителгән. БР Ауыл хужалығы министрлығының матбуғат хеҙмәтенән хәбәр итеүҙәренсә, тупаҫ мал аҙығын преслауҙа республика машина-технология станцияларының 100-ҙән ашыу пресс-йыйыусыһы эшләй. Шулай уҡ республиканың ҡоролоҡтан зыян күргән райондарында йәшәүсе граждандарҙың шәхси хужалыҡтарын мал аҙығы менән тәьмин итеүҙә ярҙам күрһәтелә.
Әҙер тупаҫ мал аҙығын транспортлауҙа көн һайын 400 самаһы йөк машинаһы ҡатнаша, улар ауыл хужалығы ойошмаларына һәм шәхси хужалыҡтарға 30 мең тоннанан ашыу бесән һәм һалам ташыған.
Ошонан алда БР ауыл хужалығы министры Азат Йыһаншин райондарҙан ситтә мал аҙығы әҙерләүҙең һәм райондарға ҡайтарыуҙың аҡрын алып барылыуын билдәләп, был эште мөмкин тиклем тиҙләтеү бурысын ҡуйғайны.


text:
Стәрлетамаҡ аграрийҙары сит ил технологиялары буйынса эшләй
Шаршамбы, 20 июлдә, Башҡортостан Республикаһы Хөкүмәте Премьер-министры Азамат Илембәтов эш визиты менән Стәрлетамаҡ районында булып ҡайтты. Эш сәфәрен «Дуҫлыҡ» ауыл хужалығы етештереү кооперативына барыуҙан башланды. Бында 600 баш эре мал өсөн һимертеү майҙансығы төҙөлә. Нигеҙ итеп эре мал аҫрауҙың канада технологиялары алынған. Сит ил тәжрибәһе күрһәтеүенсә, был ысул энергияны самалы ғына ҡулланып, яҡшы артым алыу мөмкинлеген бирә. Хужалыҡ баҫыуҙарында мал аҙығы йыйыу кампанияһының ҡыҙыу мәле. Премьер-министрға судан үләне баҫыуҙарын күрһәттеләр. Бөгөн ул баҫыуҙарҙа мал аҙығы культураларын йыйыусы ике «Дон -680» комбайны һәм «Маг Дон» сапҡысы эшләй. Явнов исемендәге ауыл хужалығы етештереү кооперативы ла ҡалышмай. Бында ике йыллыҡ мал аҙығы запастарын әҙерләргә планлаштыралар.
Салауат исемендәге ауыл хужалығы етештереү кооперативында 400 баш эре мал өсөн ике һыйыр аҙбары реконструкциялана. Энергияны һаҡсыл тотонған заманса технологиялар ҡулланыла. Картуф плантациялары был хужалыҡ аграрийҙарының айырыуса ғорурлығы булып тора. Бөгөн бында һыу ҡойоуҙың итальян технологиялары әүҙем ҡулланыла.
«Рощинский» совхозы дәүләт унитар ауыл хужалығы предприятиеһында Премьер-министр сусҡасылыҡ предприятиеһының ит эшкәртеү цехтарында, әҙер продукция келәтендә, теплица комплексында, фирма магазинында булды.
— Стәрлетамаҡ районының агросәнәғәт комплексы һөҙөмтәле сит ил технологияларын ҡулланыуы менән динамик үҫешеүҙең асыҡ өлгөһө булып тора, — тип эш сәфәренә комментарий бирҙе Башҡортостан Хөкүмәте Премьер-министры Азамат Илембәтов. – Был тәжрибәне ҡулланылышҡа индереү республика өсөн бик мөһим.


text:
Башҡортостанда диоксин менән бысраныуға тикшереүҙәр Стокгольм конвенцияһына ярашлы башҡарыла
Башҡортостан Республикаһы –Рәсәй Федерацияһы төбәктәре араһында тотороҡло органик бысраныу тураһындағы Стокгольм конвенцияһына ярашлы диоксин менән бысраныуға тулы масштаблы тикшереүҙәр үткәргән беренсе төбәк.
Бындай тикшереүҙәрҙе «Башҡорт республика фәнни-тикшеренеү экология үҙәге» дәүләт учреждениеһы ғалимдары алып бара.
Башҡорт ғалимдары проекттары хәҙер республиканан ситтә лә ғәмәлгә ашырыла. Чечен Республикаһы Хөкүмәте тотороҡло органик бысраныуҙар, диоксиндар һәм полихлорбифенилдарҙы мониторлау буйынса берҙәм эш итеүҙәре өсөн башҡорт тикшеренеүселәренә тәрән хөрмәтен белдерҙе. БР Хөкүмәте Премьер-министры урынбаҫары, сәнәғәт һәм тышҡы иҡтисади бәйләнештәр министры Юрий Пустовгаров исеменә Чечен Республикаһы Хөкүмәте Рәйесенең беренсе урынбаҫары Хәлид Вайхановтан рәхмәт хаты килде.
БР Сәнәғәт һәм тышҡы иҡтисади бәйләнештәр министрлығының матбуғат хеҙмәтенән хәбәр итеүҙәренсә, тәбиғәтте һаҡлау проектын тормошҡа ашырыу барышында төбәктең экология торошон билдәләүсе уникаль мәғлүмәттәр тупланған. Чечен Республикаһы – Рәсәй Федерацияһы төбәктәре араһында тотороҡло органик бысраныу тураһындағы Стокгольм конвенцияһына ярашлы диоксин менән бысраныуға тулы масштаблы тикшереүҙәр үткәргән икенсе төбәк.


text:
Фото:
Башҡортостанда көҙгө-ҡышҡы һунар миҙгеле асылды
Фото:
Башҡортостан Республикаһы Президенты Рөстәм Хәмитов бойороғо менән республикала һунар миҙгеле асылды һәм 2011 йылдың 1 авгусына ҡәҙәр һунар ресурстарын аулауға лимит раҫланды.
Республиканың барлыҡ территорияһында, федераль әһәмиәттәге айырым һаҡланған тәбиғәт биләмәләренән тыш, һунарсылыҡ, һәүәҫкәр һәм спорт һунары, ғилми-тикшеренеү һәм мәғариф эшмәкәрлеген алып барыу һәм һунар ресурстары иҫәбен көйләү маҡсатындағы һунар рөхсәт ителде.
Шулай уҡ Башҡортостан Президенты бойороғо менән республика биләмәһендә һунар ресурстарын аулауға лимит һәм квоталар раҫланды, тип хәбәр итә төбәк башлығының матбуғат хеҙмәте.


text:
Өфө халҡын ял көнө ит йәрминкәләре көтә
Өфөнөң Калинин, Орджоникидзе һәм Октябрь райондарында 22 һәм 23 февралдә сираттағы ит йәрминкәләре уҙасаҡ.
БР Ауыл хужалығы министрлығының матбуғат хеҙмәтенән хәбәр итеүҙәренсә, Калинин районы халҡының яңы, саф ит продукцияһын «Ауыл хужалығы йәрминкәһе» сауҙа комплексы янындағы майҙанда һатып алыу мөмкинлеге буласаҡ. Орджоникидзе районында сауҙа өс майҙансыҡта урынлашасаҡ – «Меркурий», «Тирәктәр» һәм «Урал» сауҙа комплекстары алдында.
Өфөнөң Октябрь районында ауыл хужалығы йәрминкәһе һәр саҡтағыса Спорт һарайы алдындағы майҙанда үтәсәк.
Иҫегеҙгә төшөрәбеҙ, бер аҙна элек ҡышҡы ит йәрминкәләре бер үк ваҡытта Өфөлә, Нефтекамала һәм Стәрлетамаҡта үтте. 47,7 тонна ит һәм өс тонна самаһы бал һатылған.


text:
Өфөлә мини-футбол буйынса донъя чемпионаты башлана Фото: Олег Яровиков
Өфөлә мини-футбол буйынса донъя чемпионаты башлана
Өфөлә мини-футбол буйынса донъя чемпионаты башлана Фото: Олег Яровиков
ӨФӨ, 2015 йыл, 25 май. /«Башинформ» мәғлүмәт агентлығы, Эльмира Сабирова/.
Өфөлә мини-футбол буйынса донъя чемпионаты башлана. 26-27 майҙа Өфө дәүләт нефть техник университетының асыҡ майҙансыҡтарында баш ҡала вуздарының сит ил студенттары ҡатнашлығында турнир уҙғарыла.
Унда Ангола, Вьетнам, ғәрәп илдәре, Ҡаҙағстан, Тажикстан, Төркмәнстан, Үзбәкстан командалары һәм Африка, БДПУ, БДМУ, Өфө дәүләт авиация техник университеттарының йыйылма командалары ҡатнаша.
Яҡынса мәғлүмәттәр буйынса, сарала донъяның 30 иленән 500-ҙән ашыу студенттың ҡатнашыуы күҙаллана.
Етенсе тапҡыр уҙғарылған турнирҙың маҡсаты — сит ил студенттарының социаль яраҡлашыуы, төрлө милләтле йәштәр араһында дуҫтарса мөнәсәбәттәрҙе нығытыу.
Төрлө йылдарҙа Вьетнам, Көньяҡ Африка, Африка, Тажикстан һәм Ҡаҙағстандың йыйылма командалары чемпион исеменә лайыҡ булды.
Быйыл БДПУ, БДМУ, Өфө дәүләт авиация техник университеты һәм Башҡорт дәүләт университетының сит ил студенттары чемпионатта тәүге тапҡыр ҡатнашасаҡ, тип аңлатма бирҙеләр Өфө нефть университетының матбуғат үҙәгендә.


text:
Быйыл республикала Башҡортостандың тәүге халыҡ яҙыусыһы Зәйнәб Биишеваның тыуыуына 100 йыл тулыу киң билдәләнә. Был дата буйынса президент фарманы ла бар. Саралар теҙмәһенә килгәндә, Өфөнөң яңы һалына башлаған Көнъяҡ биҫтәһендәге урамдарҙың береһенә Зәйнәб Биишева исеме бирелде. Ҡала етәкселеге Киров һәм Цюрупа урамдары киҫешкән урында Зәйнәб Абдулла ҡыҙына һәйкәл ҡуйыуҙы ла күҙаллай. Бында әлегә тиклем Лениндың йорт музейы ине, хәер унда ла яңы йорттар һалына.
Ә бөгөн Әҙибәнең тыуған яғы – Күгәрсен районында яҙыусылар, мәғариф министрлығы ҡатнашлығында саралар башланды. Бөгөн шулай уҡ район хакимиәте булдырған Зәйнәб Биишева исемендәге премиялар ҙа тапшырылды. Аҡсалата бүләккә шағир Хәсән Назар, Башҡорт дәүләт Университетының Нефтекама филиалы директоры Октябрь Вәлитов, Стәрлебаштағы 1-се урта мәктәп директоры Минехәнә Баһауетдинова һәм Мораҡ башҡорт гимназияһы директоры урынбаҫары Гөлфиә Искәндәрова лайыҡ булған. Шағирәнең исемен мәңгеләштереү маҡсатында уҡыу йорттарының береһенә уның исеме лә биреләсәк. Мәғариф министрлығынан әйтеүҙәренсә, Стәрлетамаҡ педагогия академияһы ошо исемде алырға теләй икән. Әйткәндәй, был уҡыу йортоноң етәксеһе тыумышы менән Күгәрсендән. Бынан тыш февралдең егермеләрендә Өфөлә ҙур йыйын уҙғарыласаҡ. Унда Мәскәүҙән Яҙыусылар берлегән, Татарстандан ҡәләм оҫталары саҡырылған.
Күгәрсен районы хакимиәте башлығы Рәмил Мәжитов
юбилейға әҙерлек сиктәрендә Зәйнәб Биишеваны электән борсоған мәсъәлә- Туйымбәт ауылы эргәһендә Оло Эйек йылғаһының ярҙарын нығытыу эштәрен башҡарасаҡбыҙ,- тип тә белдерҙе.
Тик бына район тәбиғәт министрлығы менән һаман да уртаҡ тел тапмаған, йәғни йылға ярын нығытыу өсөн аҡса юҡ. Ә Оло Эйек йырынын бора бара, ауыл зыяратын йыуа башлаған.


text:
Фото:
9 майҙа Башҡортостанда яҙғы сәсеү планын үтәү 50 процентҡа етәсәк
Фото:
Республика эшсәндәре 9 майҙа яҙғы сәсеү планы буйынса 50 процентҡа етергә ниәтләй. Бының өсөн бөтәһе лә бар, һауа торошо ла сәсеү кампанияһын тиҙ арала тамамларға булышлыҡ итә.
— Бөгөн республика баҫыуҙарында бар төп культураларҙы сәсеү бер үк ваҡытта алып барыла. Йылы яратыусы ҡарабойҙай менән кукуруз ғына иҫәпкә инмәй, — тип баҫыу эштәренә аңлатма бирә БР Ауыл хужалығы министрлығының үҫемлекселекте интенсификациялау һәм мелиорация бүлегенең баш агрономы Таһирйән Мөхәмәтзиев.
Оператив мәғлүмәткә ярашлы, республикала яҙғы сәсеү 523 мең гектарҙа башҡарылған. Был планға ҡарата 27 процент. Шул иҫәптән яҙ сәселеүсе иген һәм ҡуҙаҡлылар культураһы 402 мең гектарҙы тәшкил итә. Шәкәр сөгөлдөрө 13600 гектар майҙанда сәселгән, планда ҡаралғандың был 21 процентын тәшкил итә. Параллель рәүештә май һыҡтырыуға көнбағыш та сәселә, уға 29000 гектар ер бүленгән (20%).
Сәсеү кампанияһы Саҡмағош районында һәйбәт ойошторолған. Бөгөнгө көндә был райондың ауыл хужалығы предприятиелары эшсәндәре планлаштырылған майҙандың 76 процентында яҙғы сәсеүҙе тамамлаған. Дүртөйлө районында сәсеү планда ҡаралғандың 63 процентында үткәрелгән, Туймазыла – 50 процент. 2010 йылғы сәсеү кампанияһының алдынғылары иҫәбендә Илеш, Бүздәк, Баҡалы һәм Мәләүез райондары хеҙмәтсәндәре, унда сәсеү 40 процент майҙанда үткән.


text:
Фото:
Константин Толкачев: «Етәксе ҡабул ителгән ҡарарҙарҙың нисек ғәмәлгә ашырылыуын күрергә тейеш»
Фото:
Башҡортостан Республикаһы Дәүләт Йыйылышы – Ҡоролтай Рәйесе Константин Толкачев Дмитрий Медведевтың Өфөләге Төбәк йәмәғәт ҡабул итеү бүлмәһендә граждандарҙы ҡабул итте. «Берҙәм Рәсәй» сәйәсәт партияһының төбәк бүлексәһе секретарына алты кеше мөрәжәғәт итте.
Граждандарҙы ҡабул итеүҙә йәмәғәт ойошмаһы өсөн бина һорап, өлкән быуын кешеләре өсөн социаль программаға һәм үҫмерҙәр өсөн ике ҡатлы сәләмәтләндереү-уйын комплексын төҙөүҙә ярҙам һорап һәм башҡа өлкәләр буйынса һорауҙар менән мөрәжәғәт иттеләр.
Граждандар менән осрашыуға йомғаҡтар яһап, «Берҙәм Рәсәй» сәйәсәт партияһының төбәк бүлексәһе секретары, бөтә яңғыраған һорауҙар – ябай түгел һәм мөһим, улар етди өйрәнеүҙе талап итә, тип билдәләне.
— Етәксе һәр саҡ кире бәйләнештә булырға тейеш, етәкселек кимәлендә ҡабул ителгән ҡарарҙарҙың нисек ғәмәлгә ашырылыуын күрергә тейеш. Үҙ ваҡытында һиҙеп, хәл итер өсөн, беҙ граждандарыбыҙҙың ихтыяждары тураһында белергә тейешбеҙ, — тине Константин Толкачев.


text:
Республикала дарыу үләндәре нигеҙендә фармацевтика сәнәғәте үҫтереләсәк
Башҡортостанда дарыу үләндәре нигеҙендә фармацевтика сәнәғәте үҫтереләсәк. Был хаҡта, матбуғат ветераны, «Вечерняя Уфа» гәзитенең элекке мөхәррире Йәүҙәт Хөсәйеновтың һорауына яуап биреп, Башҡортостан Президенты Рөстәм Хәмитов «Вся Уфа» телеканалында «тура бәйләнеш» барышында хәбәр итте.
Президент фекеренсә, республикала бының өсөн бөтә шарттар ҙа бар. Башҡортостанда кеше аяғы баҫмаған тәбиғәт майҙандары етерлек, һәм унда экологик таҙа үләндәр үҫә. Бындай урындар республиканың көньяғында ла, төньяҡ һәм үҙәк райондарында ла бар. Әлеге ваҡытта төбәктә дарыу үләндәрен әҙерләү менән шөғөлләнгән предприятие эшләп килә. Әммә ул берәү генә, һәм күләмдәре ҙур түгел. Шуға күрә был өлкәне үҫтереү зарур, тип иҫәпләй Рөстәм Хәмитов. Ул шулай уҡ дарыу үләндәренең шифаһы уға бала саҡтан уҡ билдәле булыуы хаҡында әйтте. Уның ҡартәсәһе халыҡ араһында билдәле дауалаусы булған, кешеләрҙе төрлө үләндәр менән дауалаған.


text:
Александр Георгиев Голландияла алтын миҙал яуланы
ӨФӨ, 2014 йыл, 23 декабрь. /«Башинформ» мәғлүмәт агентлығы, Дмитрий Слезин/.
Голландияның Хилверсюм ҡалаһында шашкала тиҙ уйнау буйынса халыҡ-ара донъя чемпионаты үтте.
Турнирҙа Рәсәйҙән, Голландиянан, Белоруссиянан, Латвиянан, Польшанан, Италиянан, Бениндан 32 уйынсы ҡатнашты. Рәсәй йыйылма командаһы составында Башҡортостан вәкилдәре – Александр Георгиев, Айнур Шәйбәков һәм Муродулло Амриллаев сығыш яһаны.
Шуларҙың иң көслөһө — Александр Георгиев чемпион исемен яуланы.


text:
Өфөлә «Китап уҡыусы троллейбус» пассажирҙары «Толпар» журналы менән танышты
ӨФӨ, 2015 йыл, 16 июль. /«Башинформ» мәғлүмәт агентлығы, Ләйлә Аралбаева/.
15 июлдә Өфөлә «Китап уҡыусы троллейбус» татар телендә сыҡҡан «Толпар» журналы хеҙмәткәрҙәрен ҡабул итте. Журналдың бүлек мөхәррирҙәре Мөнир Вафин, Дилбәр Сөләймәнова, Индира Муллайәнова, фотожурналист Наил Акмеев «Башҡорт драма театры» — «Колхоз баҙары» маршруты пассажирҙарын байрамса кәйеф менән ҡаршы алды.
«Толпар» хеҙмәткәрҙәре баҫма, матбуғатҡа яҙылыу тураһында мәғлүмәт бирҙе. Өфөләр журналдағы рубрикалар, журналист һөнәренең үҙенсәлектәре менән ҡыҙыҡһынды.
«Китап уҡыусы троллейбус» акцияһында шағирә, популяр йырҙар авторы Виниса Фәттәхова, бер нисә шиғырҙар йыйынтығы авторы, отставкалағы офицер, хеҙмәт ветераны Фәрит Зарипов, инженер, автор-башҡарыусы Вил Латипов та ҡатнашты. Улар шиғырҙар уҡыны, башҡорт, татар, рус телдәрендә халыҡ һәм эстрада йырҙарын башҡарҙы.
Республика гәзит, журнал редакцияларының күбеһе Әҙәбиәт йылына арналған «Китап уҡыусы троллейбус» акцияһында ҡатнашты.


text:
Рөстәм Хәмитов: «Башҡортостанға йәш идарасылар кәрәк»
Башҡортостанға йәш идарасылар кәрәк. Был хаҡта Башҡортостан Президенты Рөстәм Хәмитов ветерандар менән осрашыуҙа белдерҙе.
Азамат Илембәтовтың БР Хөкүмәте Премьер-министры вазифаһына тәғәйенләнеүе хаҡында һөйләгәндә, Рөстәм Хәмитов ниңә уны һайлауын ошолай аңлатты. Бындай кеше, Президент һүҙҙәренсә, совет идеологияһын дауам итеүсе булырға һәм шул уҡ ваҡытта хәҙерге заман иҡтисады шарттарында үҙ юлын таба белергә тейеш. Ундайҙарҙың күбеһе бизнесҡа йәлеп ителгән, шуға күрә 35-40 йәштәрҙәге тәрән аҡыллы, белемле, ғәҙел кешене табыуы еңел түгел. Әммә республикаға тап ошондай кадрҙар кәрәк.


text:
Республикала финанс өлкәһендәге мәғлүмәт хәүефһеҙлеге тикшерелә
ӨФӨ, 2016 йыл, 16 февраль. /«Башинформ» мәғлүмәт агентлығы, Олеся Серёгина/.
Бөгөн, 16 февралдә, Әбйәлил районында «Банктарҙың мәғлүмәт хәүефһеҙлеге» тип аталған VII Урал форумының пленар ултырышы бара. Республика Башлығы Рөстәм Хәмитовтың форумда ҡатнашыусыларға ебәргән сәләмләү хатын Башҡортостан Хөкүмәте Премьер-министры Рөстәм Мәрҙәнов уҡып ишеттерҙе.
Көн тәртибенә финанс өлкәһендә кибер енәйәттәргә юл ҡуймау, инновацион банк технологияларының һәм финанс ойошмаларының мәғлүмәт хәүефһеҙлеген тәьмин итеү мәсьәләләре индерелгән.
Урал форумы — финанс мәғлүмәт хәүефһеҙлеге өлкәһендә йылдың төп ваҡиғаһы. Сараға финанс ойошмалары, күҙәтеү һәм көйләү органдарының 350-нән ашыу вәкиле, эске контроль хеҙмәте белгестәре, мәғлүмәт хәүефһеҙлеге, финанс өлкәһендә мәғлүмәт хәүефһеҙлеген тәьмин итеү буйынса продукттар, хеҙмәттәр тәҡдим итеүсе Рәсәй һәм сит ил компаниялары аудиторҙары йыйылды. Форумды Рәсәй банкы ярҙамында Рәсәй банктары ассоциацияһы ойоштора.
Форум барышында — 15 февралдән 20-нә тиклем — банктарҙың хәүефһеҙлек хеҙмәте етәкселәре Рәсәй банкы, Рәсәй Федераль хәүефһеҙлек хеҙмәте, Техник һәм экспорт контроле буйынса федераль хеҙмәт, Эске эштәр министрлығы һәм Роскомнадзор вәкилдәре менән аралаша. Улар талаптар, контроль-күҙәтеү эшмәкәрлеге һөҙөмтәләре, ҡануниәт яңылыҡтары хаҡында мәғлүмәт бирә.


text:
Сентябрҙә «Тамға-2010. МедиаИндустрия. Полиграфия. Реклама» күргәҙмәһе үтәсәк
28 сентябрҙән 30-ына тиклем Өфөлә Республика йылына арналған «Тамға-2010. МедиаИндустрия. Полиграфия. Реклама» XIII Төбәк-ара махсус күргәҙмәһе үтәсәк.
1993 йылдан башлап үткәрелеп килгән һәм хәҙер инде профессионалдар араһында яҡшы билдәле был форумды ойоштороусылар – БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡ һәм Төбәк-ара полиграфистар ассоциацияһы ярҙамында Башҡортостан Республикаһының Полиграфистар ассоциацияһы, Башҡортостандың Журналистар союзы, Башҡортостан күргәҙмә компанияһы.
БР Хөкүмәте ҡарамағындағы Матбуғат, нәшриәт һәм полиграфия эштәре буйынса идаралыҡтан хәбәр итеүҙәренсә, форум Конгресс-холда үткәреләсәк. Унда Рәсәйҙең бөтә төбәктәренән һикһәндән ашыу ойошма-экспонент урын аласаҡ.
Мәғлүмәт һәм нәшриәт-полиграфия комплексы үҫешендәге һуңғы ҡаҙаныштарҙы һәм тенденцияларҙы күрһәтеүҙән тыш, күргәҙмә сиктәрендә бер нисә презентация һәм ғәмәли саралар үткәреү планлаштырылған: киң мәғлүмәт саралары, нәшриәт эше һәм реклама өлкәһендәге белгестәр, ҡорамалдар менән тәьмин итеүселәр ҡатнашлығында семинарҙар, түңәрәк өҫтәлдәр, мастер-кластар, тренинг һәм дискуссиялар.
Бынан тыш, күргәҙмә сиктәрендә полиграфисттар, фотохәбәрселәр араһында, баҫма киң мәғлүмәт сараһының иң яҡшы веб-сайтына, иң яҡшы стенд презентацияһына һәм башҡа төрлө конкурстар үтәсәк.


text:
Башҡортостанда ваҡытынан алда тауыш биреү башланды Фото: Олег Яровиков
Башҡортостанда ваҡытынан алда тауыш биреү башланды
Башҡортостанда ваҡытынан алда тауыш биреү башланды Фото: Олег Яровиков
ӨФӨ, 2015 йыл, 2 сентябрь. /«Башинформ» мәғлүмәт агентлығы, Арина Рәхимҡолова/.
2 сентябрҙә Башҡортостанда урындағы үҙидаралыҡ депутаттарын һайлауҙа ваҡытынан алда тауыш биреү башланды. Ул 12 сентябргә тиклем дауам итә.
Төбәктә һайлауҙың рәсми датаһына тиклем тауыш биреү урындағы үҙидаралыҡ органдарына һайлауҙар үткәргәндә генә ҡулланыла. Республика кимәлендәге һайлауҙарҙа тауыш биргәндә һайлаусы теркәүҙән төшөү таныҡлығы менән файҙалана ала. Ваҡытынан алда тауыш биреү өсөн етди сәбәп кәрәк. Мәҫәлән, отпуск, командировка, хеҙмәт һәм уҡыу эшмәкәрлеге режимы, сәләмәтлек торошо һәм башҡалар. Ваҡытынан алда тауыш биреүсе һайлау комиссияһына сәбәбен күрһәтеп ғариза бирә.
13 сентябрҙә Башҡортостандың 53 районында (Белореттан тыш) ауыл биләмәһе Советтарына депутаттар һайлау үткәрелә. Ике ҡала биләмәһе Советтарына — Шишмәлә һәм Приютта һайлау уҙғарыла. Өҫтәмә һайлауҙар ҙа ойошторола: Күмертауҙа һәм Туймазыла Башҡортостан Дәүләт Йыйылышы — Ҡоролтайға ике депутат, Өфө ҡала Советына бер депутат, шулай уҡ Әбйәлил, Мишкә, Стәрлетамаҡ район Советтарына һәм Учалы ҡалаһы ҡала биләмәһенә өҫтәмә һайлауҙар була. Бөтәһе 784 һайлау кампанияһы үтәсәк.


text:
Рәсәйҙә йәшәй минимумы 6,6 процентҡа артты
ӨФӨ, 2014 йыл, 10 сентябрь. /«Башинформ» мәғлүмәт агентлығы, Ғәлиә Нәбиева/.
Дөйөм Рәсәй буйынса йән башына йәшәү минимумы күләме 2014 йылдың II кварталында 8192 һум күләмендә раҫланды, эшкә яраҡлы халыҡ өсөн – 8834 һум, пенсионерҙар өсөн – 6717 һум, балалар өсөн – 7920 һум тәшкил итә. Тейешле ҡарар Рәсәй Хөкүмәте тарафынан ҡабул ителгән.
Йәшәү минимумын билдәләү социаль сәйәсәт һәм программалар әҙерләгәндә һәм тормошҡа ашырғанда ил халҡының йәшәү кимәлен билдәләү, эш хаҡы, стипендиялар, пособиелар һәм башҡа социаль түләүҙәр кимәленең минималь күләмен, шулай уҡ федераль бюджетты формалаштырыуҙа федераль кимәлдә раҫлауҙы нигеҙләү өсөн тәғәйенләнгән.
Йәшәү минимумы ҡулланыу кәрзине һәм аҙыҡ-түлеккә, көнкүреш тауарҙарына һәм хеҙмәттәргә ҡулланыу хаҡтарының кимәле тураһындағы Федераль дәүләт статистикаһы хеҙмәте мәғлүмәттәре нигеҙендә иҫәпләнә.
2014 йылдың II кварталында кеше башына йәшәү минимумы күләме 2014 йылдың I кварталы менән сағыштырғанда 6,6 процентҡа, эшкә яраҡлы халыҡ өсөн – 6,7 процентҡа, пенсионерҙар өсөн – 6,5-кә, балалар өсөн – 6,3 процентҡа артҡан.


text:
Башҡортостандың һигеҙ предприятиеһы халыҡ-ара сифат конкурсының һайлап алыу турында еңеү яуланы
ӨФӨ, 2015 йыл, 12 март. /«Башинформ» мәғлүмәт агентлығы, Эльвира Латипова/.
Башҡортостандың һигеҙ предприятиеһы «Иң яҡшы тауарҙар һәм хеҙмәттәр — ГЕММА» халыҡ-ара конкурсының Рәсәй буйынса һайлап алыу этабында еңеүселәр исемлегенә инде.
Улар араһында «Благовещенский железобетон», «Медсервис», «Дионис», «Пластопт», «Декарт» компаниялары, «Дуҫлыҡ», «Сәләмәтлек шишмәһе» шифаханалары, «Волкодав» һаҡ агентлығы бар. Еңеүселәрҙең тулы исемлеге проекттың рәсми сайтында бирелгән.
Конкурс 2002 йылдан алып үткәрелә. Эксперттар комиссияһы аккредитацияланған лаборатория, ғилми-тикшеренеү институты, күҙәтеү органдары белгестәренән тора. Тауарҙарҙың һәм хеҙмәттәрҙең сифаты һәр төркөм өсөн төҙөлгән анкета системаһы буйынса баһалана.


text:
Омскиға "НефАЗ" автобустары ебәреләсәк
Омск яңы автобустар һәм троллейбустарҙың ҙур партияһын ҡабул итергә әҙерләнә. Йыл аҙағына тиклем ҡала маршруттарында 41 автобус һәм 10 троллейбус барлыҡҡа киләсәк, тип хәбәр итә "Деловой Омск".
Яңы йәмәғәт транспорты араһында — 21 "НефАЗ" һәм 20 "ЛиАЗ" автобусы. Уларҙы етештереүселәр — "Нефтекама автозаводы" һәм "Ликинск автобусы" асыҡ акционерҙар йәмғиәттәре. Яңы машиналарҙың хаҡы 207 миллион 240 мең һум тәшкил итә. Белгестәрҙең мәғлүмәттәренә ҡарағанда, улар ГЛОНАСС/GРS юлдаш навигацияһы системаһы менән йыһазландырыласаҡ.
"НефАЗ" автобустарының тәүге партияһы Омскиға киләһе аҙнала киләсәк. Нефтекамаға яңы транспортты ҡабул итеп алырға һәм автобустарҙы Омскиға тиклем алып барыуға договор төҙөргә Омск транспорт предприятиелары вәкилдәре килде.


text:
Күмертау халҡы ҡала властары менән төҙөкләндереү мәсьәләләрен тикшерҙе
Күмертауҙа халыҡтың ҡала етәкселеге менән осрашыуы үтте. Ҡала хакимиәтенең мәғлүмәт-аналитика бүлегенән хәбәр итеүҙәренсә, Пятки биҫтәһе халҡын, атап әйткәндә, урамдарға асфальт һалыу һәм яҡтыртыуға бәйле мәсьәләләр ҡыҙыҡһындырған.
Аралашыу ике сәғәттән ашыу барған. Был арала власть вәкилдәре граждандарҙың бөтә һорауҙарына ла яуап бирергә тырышҡан.
Осрашыуҙа хакимиәттең структур бүлексәләренең, социаль хеҙмәттәрҙең, хоҡуҡ һаҡлау органдарының, торлаҡ-коммуналь хужалыҡ предприятиеларының 35 етәксеһе ҡатнашҡан.
Бынан алдараҡ Маяҡ, Ира, Иҫке Урал һәм Алексеевка тораҡтары халҡы менән дә ошондай уҡ аралашыу үткәрелгән.


text:
Төбәктә инвестицияларҙың өстән бер өлөшө эшкәртеү производстволарына тура килә
Башҡортостанға инвестициялар йәлеп итеү күләме быйыл, үткән йыл менән сағыштырғанда, күпкә артығыраҡ. Федераль дәүләт статистика хеҙмәтенең Башҡортостан Республикаһы буйынса Территориаль органы (Башҡортостанстат) мәғлүмәттәре буйынса, 2012 йылдың ғинуар-сентябрь айҙарында бөтә төр финанслау сығанаҡтары иҫәбенә төп капиталға инвестициялар күләме 146,9 миллиард һум тәшкил иткән, 2011 йылдың тәүге туғыҙ айы менән сағыштырғанда, был яҡынса 20 процентҡа күберәк. Әлеге күрһәткес буйынса республика Волга буйы федераль округы төбәктәре араһында өсөнсө урын биләй. Йән башына иҫәптә инвестициялар күлме буйынса иһә Башҡортостан алтынсы урында килә.
Ағымдағы йылда ҙур һәм урта ойошмаларҙың инвестициялар формалаштырыуҙың төп сығанағы булып үҙҙәренең шәхси средстволары ҡала – 57,1 процент. Банк кредиттары өлөшө – 19,3 процент, бюджет средстволары 10,9 процент тәшкил итә.
Инвестицияларҙың яҡынса 38 проценты машиналар, ҡорамалдар, транспорт һатып алыуға йүнәлтелгән. Дөйөм күләмдең өстән бер өлөшө – биналар төҙөүгә, дүрттән бер өлөшө торлаҡ төҙөүгә йүнәлтелгән.
Иҡтисади эшмәкәрлек төрҙәре буйынса инвестицияларҙың күпселек өлөшө эшкәртеү производстволарына тура килә – 34,2 процент. 17,4 процент – транспорт һәм элемтә тармаҡтарына, 16,8 процент – файҙалы ҡаҙылмалар сығарыуға, 10,2 процент – күсемһеҙ милек, ҡуртымға алыу һәм хеҙмәттәр күрһәтеүгә бәйле операцияларға тура килә.
Иҫегеҙгә төшөрәбеҙ, БР Итисади үҫеш министрлығы хеҙмәткәрҙәре фекеренсә, йыл аҙағына республикаға инвестициялар күләме 250 миллиард һумға етәсәк.


text:
Эшлекле ҡатын-ҡыҙҙарҙы «Уңыш» VI Бөтә Рәсәй конкурсына саҡыралар
«Рәсәйҙең эшлекле ҡатын-ҡыҙҙары» дөйөм Рәсәй йәмәғәт ойошмаһы төбәктәрҙең эшлекле ҡатын-ҡыҙҙарын йыл һайын үткәрелеп килгән «Уңыш» VI Бөтә Рәсәй конкурсында ҡатнашыуға саҡыра.
Конкурс Рәсәй ҡатын-ҡыҙҙар хәрәкәтен туплау буйынса Совет, Рәсәй Федерацияһы Федераль Йыйылышы Федерация Советы, «Эшлекле Рәсәй» Дөйөм Рәсәй йәмәғәт ойошмаһы, Рәсәй Журналистар союзы һәм «Милли сәнәғәт» Медиа-үҙәге ярҙамында үткәрелә.
Конкурстың маҡсаты — яңы мең йыллыҡта дәүләттең социаль сәйәсәтен тормошҡа ашырыуҙа Рәсәйҙең эшлекле, социаль-әүҙем ҡатын-ҡыҙы статусын күтәреү.
Эшлекле ҡатын-ҡыҙҙар конкурсы ғаиләне финанс яҡлауы социаль программаларын тормошҡа ашырыу, ҡатын-ҡыҙҙарҙың тормош сифатын яҡшыртыуҙа һәм төбәкте үҫтереү мәсьәләләрен тормошҡа ашырыуҙа ҡатнашыуын әүҙемләштереү сиктәрендә үткәрелә.
Конкурс номинациялары араһында — «Ҡатын-ҡыҙҙың ролен күтәреүгә булышлыҡ итеүсе социаль йүнәлештәге эшҡыуарлыҡта ҡатын-ҡыҙҙарҙың ҡатнашыуы буйынса Рәсәйҙең иң яҡшы төбәге, муниципаль берәмеге, районы, ҡалаһы», «Халыҡ хужалығы өлкәһендә ҡатын-ҡыҙ етәкләгән иң яҡшы тармаҡ, ойошма, предприятие, структура подразделениеһы», «Рәсәй эшлекле ҡатын-ҡыҙҙарының иң яҡшы вәкиле» һәм башҡалар.
«Уңыш» конкурсы йомғаҡтары буйынса еңеүселәр «Алтын ҡош» йәмәғәт наградаһына күрһәтеләсәк.
БР Эшҡыуарлыҡ һәм сауҙа буйынса дәүләт комитеты хәбәр итеүенсә, еңеүселәрҙе бүләкләү һәм хөрмәтләү тантанаһы быйыл ноябрҙә Мәскәүҙә I Халыҡ-ара ҡатын-ҡыҙҙар фестивале сиктәрендә үтәсәк.
Конкурста ҡатнашыуға заявкалар 1 ноябргә тиклем ҡабул ителә.
Өҫтәмә мәғлүмәт менән www.dgr.ru сайтында танышырға мөмкин.


text:
Өфөлә ике ҙур обьектты бомба менән ҡурҡыттылар
Аңлашыла ки, полиция бындай шылтыратыуҙарҙы тикшеререгә тейеш. Унан халыҡты сығаралар, тикшерәләр, бомбаны тапмайҙар. Беренсе шылтыратыуҙан һуң күп тә үтмәй, ошо уҡ Черниковкалағы тағы бер таксофондан йәнә полицияға шалтыраталар. Был юлы Колхоз баҙарына ебәрәләр полицейскийҙарҙы һәм Ғәҙәттән тыш хәлдәр министрлығы хеҙмәткәрҙәрен.
Шартлатҡыс та, шылтыратыусы малай ҙа табылмаған. Республикала уҡыусыларҙың көҙгө каникулдары башланды. Был малай ошо ҡыуанысын ошолай билдәләргә булған ахыры. Тотолған осраҡта ата-әсәһенә елле генә штраф сәпәйәсәктәр.


text:
Фотожурналист Рауил Гәрәев 80 йәшлек юбилейын билдәләне
Башҡортостан Республикаһының атҡаҙанған мәҙәниәт хеҙмәткәре Рауил Гәрәев 80 йәшлек юбилейын билдәләне. Сара Өфөнөң Матбуғат йортонда үтте, тип хәбәр иттеләр төбәктең Элемтә һәм киң коммуникациялар министрлығынан.
Ғүмеренең 45 йылын Рауил Гәрәев «Ленинец» — әле «Молодежная газета» баҫмаһына бағышлаған. Юбиляр хөрмәтенә редакцияла уның эштәренән торған «Тарих биттәре» исемле күргәҙмә ойошторолған.
80 йәшлек юбилейын фотожурналист дуҫтары һәм туғандары менән билдәләне, уларҙың һәр береһе юбилярға йылы һүҙҙәрен һәм изге теләктәрен еткерҙе.


text:
Башҡортостан Президенты Белорет районында йылытыу миҙгеленең барышын тикшерҙеФото: Олег Яровиков
Башҡортостан Президенты Белорет районында йылытыу миҙгеленең барышын тикшерҙе
Башҡортостан Президенты Белорет районында йылытыу миҙгеленең барышын тикшерҙеФото: Олег Яровиков
Башҡортостан Президенты Рөстәм Хәмитов шәмбе, 11 ғинуарҙа, эш сәфәре менән Белорет районына барҙы. Республика башлығы яңы блоклы ҡаҙандарҙың эшен тикшерҙе, социаль объекттарҙы ҡараны, Тирлән ауылы халҡы менән аралашты, ветерандарҙың хәлен белеште.
Тирлән ауылында Рөстәм Хәмитов йорттарҙа һәм социаль өлкә объекттарында йылытыу системаһын реконструкциялау буйынса проектты тормошҡа ашырыу менән танышты, тип хәбәр иттеләр республика башлығының матбуғат хеҙмәтенән. Проект сиктәрендә йыл эсендә бөтәһе дүрт блоклы газ ҡаҙандары һалынған. Уларҙың берәүһенең эшен Башҡортостан Президенты тикшерҙе. Яңы ҡаҙанлыҡ бүлмәһе йылытыу миҙгеле башында тест үткәреү режимында сафҡа индерелде. Хәҙер ебәреү-көйләү эштәре тамамланған тиерлек. Ҡаҙанлыҡ Тирлән участка дауаханаһын йылы менән тәьмин итә. Элек медицина учреждениелары иҫке күмер ҡаҙанлығы менән йылытыла ине. Туҙған селтәрҙәр һәм объекттарҙың алыҫ урынлашыуы сәбәпле йылылыҡ ҙур күләмдә юҡҡа сыға торғайны. Һөҙөмтәлә, бер гигакалорий йылылыҡ ике мең һумға тура килә ине.
Ошо уҡ проект сиктәрендә ауыл биләмәһенең 431 фатирында шәхси газ ҡаҙандары ҡуйылды. Ул 2200 кешене йылы менән тәьмин итергә мөмкинселек бирҙе. Республика башлығына һөйләүҙәренсә, проектты тормошҡа ашырыу һөҙөмтәһендә тирләндәрҙең йылылыҡ өсөн түләүҙәре ике тапҡырға кәмене.
- Тирлән йылылыҡтың ҡиммәтлелеге арҡаһында оҙаҡ интекте, сөнки йылытыу системаһы файҙаһыҙ эшләне, — тип билдәләне Рөстәм Хәмитов. — Хәҙер был мәсьәлә хәл ителде.
Энергияны һаҡсыл файҙаланыусы яңы ҡорамалды сафҡа индереүҙән иҡтисади файҙа күләме 7 миллион 200 мең һумдан уҙасаҡ.
— Бындай проекттарға аҡса йәлләргә кәрәкмәй. Иң мөһиме, кешеләр отошта ҡала, — тигән ышаныс белдерҙе Рөстәм Хәмитов.
Республика башлығы хеҙмәт ветераны Нина Григорьевна Гаеваның хәлен белешергә тигән саҡырыуҙы ҡабул итте. Өлкән ҡатын Башҡортостан Президентына өс тапҡыр мөрәжәғәт итте. Ике мөрәжәғәте газофикациялау, өйҙө ремонтлау һәм канализация системаһын үткәреү тураһында үтенестәргә бәйле булды. Президент Хөкүмәткә һәм муниципаль район хакимиәтенә тейешле саралар күрергә ҡушты. Рөстәм Хәмитов йөкләмәләр үтәлешен үҙе тикшерҙе.
Нина Григорьевна республика башлығына ярҙам өсөн рәхмәт белдерҙе. Уның әйтеүенсә, шәхси газ ҡаҙандарын ҡуйғанға тиклем уға йылылыҡ өсөн ай һайын 2-шәр мең һум түләргә тура килә ине. Хәҙер был сумма 450 һумға тиклем кәмене.
Эш сәфәре сиктәрендә Рөстәм Хәмитов ауыл халҡы менән аралашты, һорауҙарға яуап бирҙе. Тирләндәр туҙған йорттарҙы ремонтлау һәм балаларға уйын майҙансыҡтары төҙөү проблемаларын күтәрҙе.
— Ауылды төҙөкләндереү буйынса эште беҙ мотлаҡ рәүештә дауам итәсәкбеҙ, — тип белдерҙе Башҡортостан Президенты.


text:
Ерҙән файҙаланыу буйынса күсмә семинарҙар башланды
Башҡортостан Республикаһы Ер һәм мөлкәт мөнәсәбәттәре министрлығы белгестәр уҡытыу буйынса күсмә зона семинарҙары ойоштора. Был саралар дәүләт һәм муниципаль милектәге ер участкалары менән эш итеү һәм улар менән идара итеүгә бәйле эшмәкәрлек алып барыусы белгестәрҙе әҙерләүгә йүнәлтелгән.
Семинарҙар Росреестрҙың БР буйынса идаралығы, БР буйынса Ер кадастр палатаһы, республика Прокуратураһы ҡатнашлығында үтә.
10 мартта дәрестәр Әбйәлил районы буйынса Муниципаль милеккә идара итеү комитетында үтәсәк. Бынан алда улар Кушнаренко районында үткәрелгәйне.
БР Ер һәм мөлкәт мөнәсәбәттәре министрлығы мәғлүмәте буйынса, семинарҙарҙа ерҙән файҙаланыу, ер тураһында закондарҙы күҙәтеү һәм ер участкаларын дәүләт кадастр иҫәбенә ҡуйыуға бәйле көнүҙәк мәсьәләләр ҡарала.


text:
Баш ҡалала Советтар Союзы Геройы Георгий Мушниковҡа мемориаль таҡтаташ асылдыФото: Олег Яровиков | Видео: Ринат Исҡужин, Мирон Доровских
Баш ҡалала Советтар Союзы Геройы Георгий Мушниковҡа мемориаль таҡтаташ асылды
Баш ҡалала Советтар Союзы Геройы Георгий Мушниковҡа мемориаль таҡтаташ асылдыФото: Олег Яровиков
ӨФӨ, 2015 йыл, 21 май. /«Башинформ» мәғлүмәт агентлығы, Арина Рәхимҡолова/.
Өфөлә Советтар Союзы Геройы, билдәле летчик Георгий Мушников иҫтәлегенә таҡтаташ һәм бронза барельеф асылды. Мемориал баш ҡаланың Мушников урамындағы йортҡа ҡуйылған.
Тантананы Өфө ҡала советы рәйесе Евгений Семивеличенко асты. Бөгөнгө ваҡиға — ата-бабаларыбыҙ кисергән ҡот осҡос һуғыш тураһында иҫтәлекте һаҡлауға индергән өлөш, тип билдәләне ул.
Сарала Өфөнөң Калинин районы башлығы Григорий Букреев, легендар летчиктың ҡыҙҙары Ольга Эйдинова менән Татьяна Столбова, шулай уҡ барельефтың авторы — Өфө сәнғәт академияһы доценты Владимир Лобанов ҡатнашты.
Сығыш яһаусылар, Бөйөк Ватан һуғышы йылдарында Георгий Иустинович Мушников 185 хәрби осош яһаны, дошмандың бихисап хәрби техникаһын юҡ итте, тип билдәләне. Ул Белгородты, Курскиҙы, Харьковты, Кировоградты, Львовты, Краковты, Праганы һәм башҡа ҡалаларҙы азат итеүҙә ҡатнаша. Һуғыштан һуңғы йылдарҙа 20 йылдан ашыу Өфө моторҙар заводында эшләй.
Иҫтәлекле ваҡиға айҡанлы Иван Сотниковтың «Һауа баһадирҙары» китабы яңынан баҫылып сыҡты. Унда Георгий Мушниковтың ҡаһарманлыҡтары һүрәтләнә. Баҫма мемориалды асыу тантанаһында таратылды. Тираждың бер өлөшөн легендар летчиктың исемен йөрөткән 74-се мәктәпкә тапшырасаҡтар. Ҡалған китаптар ҡала китапханалары фондын тулыландырасаҡ.
Китапты сығарыу һәм һәйкәл ҡуйыу Евгений Семивеличенко һәм Башҡортостандың Дәүләт Йыйылышы депутаты Александр Артюхов булышлығында тормошҡа ашырылды. «Өфө моторҙар эшләү берекмәһе» асыҡ акционерҙар йәмғиәте бағыусылыҡ ярҙамын күрһәтте.


text:
Рөстәм Хәмитов Башҡортостан Хөкүмәтенең 2014 йылдағы эшмәкәрлеге тураһында отчет бирҙе Фото: Олег Яровиков
Рөстәм Хәмитов Башҡортостан Хөкүмәтенең 2014 йылдағы эшмәкәрлеге тураһында отчет бирҙе
Рөстәм Хәмитов Башҡортостан Хөкүмәтенең 2014 йылдағы эшмәкәрлеге тураһында отчет бирҙе Фото: Олег Яровиков
ӨФӨ, 2015 йыл, 27 март. /«Башинформ» мәғлүмәт агентлығы, Илья Спиридонов/.
26 мартта республиканың Дәүләт Йыйылышы — Ҡоролтай йортонда Башҡортостан Башлығы Рөстәм Хәмитов Хөкүмәттең 2014 йылдағы эшмәкәрлеге тураһында отчет бирҙе.
— 2014 йыл ауыр тамамланды. Тышҡы сәйәси, уның артынса иҡтисади хәл дә ҡатмарланды. Ноябрь-декабрь айҙарында нефткә хаҡтар кәмене, кредит һәм ипотека ставкалары күтәрелде, — тине төбәк етәксеһе. — Шундай шарттарҙа республика иҡтисадының тотороҡлоғон һәм бюджеттың тигеҙләнешен һаҡлап ҡалыуҙы төп дөйөм ҡаҙаныш тип иҫәпләйем.
Рөстәм Хәмитов хәбәр итеүенсә, былтыр тупланма бюджетҡа 165,8 миллиард һум аҡса ингән, был 2013 йылғы күрһәткестәрҙән 7,6 процентҡа күберәк. Республика Рәсәй Президентының майҙа сығарған указдарын тормошҡа ашырыу буйынса бурыстарҙы тулыһынса үтәгән. Бюджет өлкәһе хеҙмәткәрҙәренең эш хаҡын арттырыу өсөн 2,5 миллиард һум бүленгән. Федераль ҡаҙнанан 5 миллиард һумдан ашыу аҡса йәлеп ителгән.
2014 йылда тулайым төбәк продукты 1,5 процентҡа артҡан һәм 1 триллион 344 миллиард һум тәшкил иткән. Республика тулайым төбәк продукты күләме үҫеше темптары буйынса илдә икенсе урынға сыҡты, был уртаса Рәсәй күрһәткесенән 2,5 тапҡырға күберәк.
Рөстәм Хәмитов сәнәғәт, төҙөлөш, агросәнәғәт комплексы өлкәһендә уҙған йыл йомғаҡтарын барланы, инвестиция проекттарын ғәмәлгә ашырыу, бәләкәй һәм урта эшҡыуарлыҡҡа булышлыҡ итеү саралары, ШОС һәм БРИКС илдәре саммиттарына әҙерлек хаҡында һөйләне, социаль һәм йәштәр сәйәсәте, һаулыҡ һаҡлау, мәғариф, мәҙәниәт һәм спорт өлкәһендәге эш һөҙөмтәләрен билдәләне.
Республика Хөкүмәте алып барған эштең һөҙөмтәлелеген федераль рейтингтар ҙа дәлилләй. Мәҫәлән, Башҡортостан дәүләт-шәхси партнерлыҡты үҫтереү буйынса 51-се урындан 11-гә күтәрелде. Өфө Рәсәйҙең Тәбиғәт ресурстары һәм экология министрлығы рейтингында беренсе урынды алды. Төбәк һатып алыуҙарҙың асыҡлығы буйынса милли рейтингтың «Гарантиялнған асыҡлыҡ» тигән иң юғары баһаһына лайыҡ булды һәм өсөнсө урынға сыҡты. «Эксперт» рейтинг агентлығы республиканы максималь инвестиция мөмкинлектәренә эйә булған һәм минималь иҡтисади хәүефле ун төбәк иҫәбенә индерә.
— Ошо ҡатмарлы шарттарҙа республика Хөкүмәте иҡтисадтың һәм социаль тотороҡлоҡтоң үҫешен тәьмин итеү буйынса тейешле саралар күрҙе. Һөҙөмтәлә төп өлкә һәм тармаҡтар үҫешендә һәйбәт һөҙөмтәләргә ирешелде, уртаса Рәсәй күрһәткестәренән юғарыраҡ кимәлдә төп макроиҡтисади күрһәткестәр тәьмин ителде. Маҡсатыбыҙ — һуңғы йылдарҙа өлгәшелгән һөҙөмтәләрҙе һаҡлау, иҡтисадта һәм социаль өлкәлә артабанғы үҙгәрештәр өсөн нигеҙ булдырыу, — тине Рөстәм Хәмитов.
Сығыштың тулы стенограммаһы республика Башлығының рәсми сайтында баҫылған.


text:
Армен Джигарханян театры тыуған көнөн билдәләй һәм Өфө тамашасыһы өсөн бүләк әҙерләй [ВИДЕО]
Армен Джигарханян етәкселегендәге Мәскәү драма театры бөгөн үҙенең 17-се тыуған көнөн билдәләй. 1996 йылдың 12 мартында Мәскәү Хөкүмәтенең Мәҙәниәт буйынса комитеты Указы менән Мәскәү драма театры булдырыла. С.А.Герасимов исемендәге Бөтә Рәсәй дәүләт кинематография институтының Армен Борисович үҙе етәкләгән курсын тамамлаған йәштәр театрҙың тәүге актерҙары була. Учреждение тәүҙә «Д» театры» исемен йөрөтә.
Был ваҡыт эсендә театр гастролдәр менән Себерҙә, Уралда, Литвала, Латвияла, Үҙәк Рәсәйҙә һәм Кавказ аръяғында уңышлы сығыш яһай.
«Башинформ» агентлығы алдан хәбәр итеүенсә, Башҡортостан баш ҡалаһында театр гастролдәре 20-23 апрелдә үтә. Өфө тамашасыһына «Нефтсе» мәҙәниәт һарайында «Мона», «Пигмалион», «Нерон һәм Сенека осоро театры» исемле өс спектакль тәдим ителәсәк.
Иҫегеҙгә төшөрәбеҙ, Мәскәү драма театры спектаклдәренә kassir.ru порталында билеттар һатыла башланы. Билет хаҡы 200 һумдан алып ике меңгә тиклем тора.


text:
Башҡортостандан Гөлшат Фазлетдинова 10 000 метрға йүгереү буйынса Рәсәй чемпионы булды
10 000 метрға йүгереү буйынса Рәсәй чемпионатында Башҡортостандың Белорет ҡалаһынан Гөлшат Фазлетдинова йәштәр араһында Рәсәй рекордын ҡуйҙы, тип хәбәр иттеләр Белорет районы хакимиәтенән. Бөгөнгө көндә 20 йәшлек спортсы Рәсәйҙең атҡаҙанған тренерҙары Евгений һәм Татьяна Сенченко етәкселеге аҫтында шөғөлләнә.
Чемпионат «Лужники» комплексының Ҙур спорт аренаһында еңел атлетика турниры сиктәрендә үтте. Был ярыштар 2013 йылдың 10-18 авгусында Мәскәүҙә еңел атлетика буйынса үтәсәк донъя чемпионаты алдынан үҙенә күрә тест булды.
Гөлшат Фазлетдинованың ваҡыты — 32:01.83. Икенсе урынға – Наталья Пучкова (32:02.67), өсөнсө урынға Алина Прокопьева (32:02.92) лайыҡ булды.


text:
РФ Үҙәк һайлау комиссияһы башлығы Башҡортостанда көслө дауылдан зыян күргәндәргә ярҙам итергә өндәй Фото: РИА Новости
РФ Үҙәк һайлау комиссияһы башлығы Башҡортостанда көслө дауылдан зыян күргәндәргә ярҙам итергә өндәй
РФ Үҙәк һайлау комиссияһы башлығы Башҡортостанда көслө дауылдан зыян күргәндәргә ярҙам итергә өндәй Фото: РИА Новости
ӨФӨ, 2014 йыл, 9 сентябрь. /«Башинформ» мәғлүмәт агентлығы, Ғәлиә Нәбиева/.
РФ Үҙәк һайлау комиссияһы башлығы Владимир Чуров, водолаздарҙың костюмын кейеп, үҙенә бер биҙрә һалҡын һыу ҡойҙо һәм был акцияны Башҡортостанда көслө дауылдан зыян күргәндәргә арнауын белдерҙе, тип хәбәр итә «Интерфакс».
«Ауырыуҙарға, яфа сигеүселәргә ҙур ихтирам менән ҡарайым, әммә ярҙамымды Башҡортостанда көслө дауылдан зыян күргәндәргә йүнәлтәсәкмен», тип Рәсәй Үҙәк һайлау комиссияһы башлығы телмәренән өҙөк килтерә мәғлүмәт агентлығы.
Иҫегеҙгә төшөрәбеҙ, 29 августа кисен Башҡортостандың өс районы территорияһында – Краснокама, Яңауыл һәм Ҡалтасыла һәләкәтле көслө дауыл уҙа. Стихия һөҙөмтәһендә ике кеше һәләк була. 1582 кеше торған биш торама пунктта 478 йорт ҡыйығы емерелгән.
Бөтәһе 70 кеше зыян күргән, республиканың медицина учреждениеларына 68-е мөрәжәғәт иткән.
Ice Bucket Challenge акцияһы бөтә донъяла популярлыҡ яулай. Ҡатнашыусы үҙенә бер биҙрә һалҡын һыу ҡойорға, күпмелер иғәнә түләргә һәм «боҙло эстафетаны» тағы ла өс кешегә тапшырырға тейеш. Акцияла күп кенә билдәле бизнес вәкилдәре, сәйәсмәндәр, ғалимдар, актерҙар һәм музыканттар ҡатнашты.


text:
«Тәбиғәт» предприятиеһы Өфөлә терегөмөшлө лампалар йыйыуҙы ойоштора
Башҡортостандың «Тәбиғәт» дәүләт унитар предприятиеһы 21 апрелдә «Минең ҡалам — минең өйөм» экологик акцияһы сиктәрендә Өфөлә энергия һаҡлаусы лампалар йыйыуҙы ойоштора.
— Бөгөн бөтә ерҙә — фатирҙа, балалар баҡсаларында, мәктәптәрҙә, эштә лә энергия һаҡлаусы лампалар ҡулланабыҙ. Бындай лампаны сүп-сар үткәргес торбаға йәки контейнерға ташларға ярамағанлығын һәр кем белә, сөнки унда ағыулы матдә — терегөмөш бар. Шуға күрә бындай лампаларҙы тейешле тәртиптә утилләштерергә кәрәк, — тип иҫәпләй предприятиеның инженер-экологы Альбина Шәмсетдинова.
Уның әйтеүенсә, һәр өфөлө иҫке лампаларын бушлай тапшыра ала. Бының өсөн уларҙы Якутов исемендәге паркка, «Ҡашҡаҙан»ға йәки «Искра» кинокомплексы алдындағы майҙанға алып килергә кәрәк.
Якутов паркында халыҡтан терегөмөшлө лампалар йыйыусы махсус күсмә пункт – Башҡортостандағы берҙән-бер экомобиль эшләйәсәк. «Ҡашҡаҙан» паркында һәм «Искра» кинокомплексы алдындағы майҙанда ҡулланылған лампаларҙы йыйыу өсөн махсус контейнерҙар ҡуйыласаҡ.
— Беҙ Өфө халҡын тәбиғәтте һаҡлау акцияһында ҡатнашырға саҡырабыҙ. Килегеҙ һәм боҙолған терегөмөшлө лампаларығыҙҙы тапшырығыҙ. Тирә-яҡ мөхитте һаҡлауға үҙ өлөшөгөҙҙө индерегеҙ, ҡалдыҡтарҙы айырып йыйыуға беренсе аҙымығыҙҙы эшләгеҙ, — тине Альбина Шәмсетдинова.
Акция 14.00-дән 15.30-ға тиклем үтәсәк.


text:
Башҡортостан 2014 йылда торлаҡ төҙөлөшө күләме буйынса Волга буйы федераль округында алдынғы урынды биләй
ӨФӨ, 2015 йыл, 23 ғинуар. /«Башинформ» мәғлүмәт агентлығы, Эльвира Латипова/.
Башҡортостан 2014 йылда тапшырылған торлаҡ күләме буйынса Волга буйы федераль округында алдынғы урынды биләй. Былтыр республикала 32,7 мең фатирлы 15,3 мең торлаҡ файҙаланыуға тапшырылған. Яңы торлаҡ фондының дөйөм майҙаны 2 миллион 651 мең квадрат метр тәшкил итте. Был 2013 йылғы кимәлдән 6,7 процентҡа күберәк. Ошо хаҡта Башҡортостанстат хәбәр итә.
Абсолют күрһәткес буйынса Волга буйы федераль округында Татарстан икенсе урында килә: 2 миллион 404,2 мең квадарт метр. Өсөнсөлә — Һамар өлкәһе: 1 миллион 889,2 мең квадрат метр.
1000 кеше иҫәбенә йортто сафҡа индереү күрһәткесе буйынса Башҡортостан Волга буйы федераль округында өсөнсө урында тора. Сыуашстан менән Пенза өлкәһе — лидерҙар рәтендә.


text:
Республика Дәүләт Йыйылышы- Ҡоролтайға депутатлыҡҡа кандидаттар теркәү тамамланған. Барлыҡ округтарҙа ла фирҡәләр исемлеге буйынса Берҙәм Рәсәй, Ғәҙел Рәсәй, коммунистар һәм либерал демократтарҙан кандидаттар бара. Стәрлетамаҡ ҡалаһында урындағы шуралағы 25 урынға 57 кеше дәғүәләшә. Араларында либералдар юҡ. Күпселеге айыуҙар.
Октябрский ҡалаһы шураһына 25 урын өсөн 70 кандидат иҫәп тота. Нефтекама ҡалаһында ла тынғыһыҙ осор. Бында ла 2-се мартта ҡала шураһына һайлауҙар буласаҡ. Ҡала шураһына 25 кеше һайланырға тейеш, әлегә бер урынға уртаса 4 кеше дәғүә итә. Уларҙың 68-е үҙ-үҙен тәҡдим иткән.
Ә Дәүләт Йыйылышы- Ҡоролтай һайлауҙарына килгәндә, парламенттың әлеге составындағы 120 депутаттың яртыһы йәнә һайланырға теләй. Кемелер фирҡә исемлеге буйынса, кемеһелер Константин Толкачев кеүек бер мандатлы һайлау округы буйынса.
Башҡортостандың Үҙәк һайлау комиссияһы рәйесе Барый Кинйәғолов әйтеүенсә, әле комиссия документтарҙы тикшереү һәм кандидаттарҙы теркәү өҫтөндә эшләй. Башҡортостандың Дәүләт Йыйылышы-Ҡоролтайы быйыл тәүге тапҡыр яңы принцип буйынса формалаша. 120 депутаттың 60-шы элеккесә бер мандатлы округтар буйынса һайланасаҡ. Ҡалған 60 урынды күпселек тауыш яулаусы фирҡәләр бүлешәсәк. Был 60 мандат өсөн республикала алда атап үтлегән 4 фирҡә- Берҙәм Рәсәй, коммунистар, либерал демократтар һәм Ғәҙел Рәсәйҙең төбәк бүлексәләре көрәш алып бара. Фирҡә исемлектәрендә 525 кеше. Уларҙың барыһы ла республиканың Үҙәк һайлау комиссияһында теркәү үткән. Ошоно иҫәпкә алғанда, бер мандатлы округ буйынса үтеп китеү күпкә еңелерәк булыуы ла ихтимал.


text:
Беренсе май байрамдарында Туймазы фермерҙары томаттар йыя башлай
Тәүге томат уңышын «Туймазинец» крәҫтиән-фермер хужалығы ассоциацияһында беренсе май байрамдарында йыйырға планлаштыралар. Быйылғы йылда һаҡланған грунтта томат үҫтереүгә фермерҙар 80 гектар ер бүлгән. Фермер хужалыҡтары ассоциацияһынан хәбәр итеүҙәренсә, помидорҙан һәйбәт уңыш көтөлә.
Параллель рәүештә ауыл эшсәндәре ҡыяр йыйыуҙы ла дауам итә. Туймазы фермерҙары көн һайын республика һәм күрше төбәктәр халҡына 200 тонна самаһы ҡыяр оҙата. Витаминлы продукцияны һатып алырға теләүселәр күп.
Туймазылар ассортиментында бәшмәктәр ҙә бар. Йыл әйләнәһенә аҡ көләпәне (шампиньондарҙы) крәҫтиән-фермер хужалығы ассоциацияһы ағзаһы Олег Фәррәхов үҫтерә. Бер айҙа уның бәшмәк «кәрзине» 4 тонна тәшкил итә. Үҙенең продукцияһын ул Туймазы һәм Туймазы районы халҡына тәҡдим итә.


text:
Эске эштәр министрлығы ҡарамағындағы Йәмәғәт советы граждандарҙы ҡабул итә
11 апрелдә БР буйынса Эске эштәр министрлығының Йәмәғәт ҡабул итеү бүлмәһендә сираттағы граждандарҙы ҡабул итеү үтәсәк. Республика халҡының һорауҙарын һәм мәсьәләләрен ведомство ҡарамағындағы Йәмәғәт советы ағзаһы, «Башинформ» мәғлүмәт агентлығының баш мөхәррир урынбаҫары Алик Шакиров һәм БР буйынса Эске эштәр министрлығының оператив-эҙләү часы начальнигы полиция подполковнигы Сергей Трусов асыҡлаясаҡ.
Ҡабул итеү ваҡыты 15 сәғәттән алып 17 сәғәткә тиклем, алдан яҙылыу өсөн телефондар: (347) 279-40-93, 279-47-05.


text:
Республикала 250 урынға иҫәпләнгән тергеҙеү медицина үҙәге булдырыласаҡФото: Олег Яровиков
Республикала 250 урынға иҫәпләнгән тергеҙеү медицина үҙәге булдырыласаҡ
Республикала 250 урынға иҫәпләнгән тергеҙеү медицина үҙәге булдырыласаҡФото: Олег Яровиков
Башҡортостанда 250 урынға иҫәпләнгән инвалид балалар өсөн тергеҙеү медицинаһы буйынса үҙәк проекты әҙерләнә. Был хаҡта Инвалидтар эштәре буйынса координация советы ултырышында Башҡортостан Хөкүмәте Премьер-министры урынбаҫары Лилиә Ғүмәрова хәбәр итте.
— Башҡортостанда инвалидтарға ярҙам итеү буйынса күп эштәр башҡарылыуға ҡарамаҫтан, бындай кәңәшмәләрҙә айырыуса киҫкен торған мәсьәләләргә иғтибар бүлеү мөһим, — тип һыҙыҡ өҫтөнә алды Лилиә Ғүмәрова. – Бындай мәсьәләләрҙе хәл итеү, уларға стратегик ресурстар йүнәлтеү зарур. Бынан тыш, ведомство-ара килешеп эш итеү механизмдарын нығытырға кәрәк: үткәрелгән сараларҙың айырымланған булыуы инвалидтарҙы реабилитациялау һәм социалләштереү буйынса юғары һөҙөмтәләргә ирешеүгә булышлыҡ итмәй.
Лилиә Ғүмәрова һүҙҙәренсә, алдағы ваҡытта Башҡортостанда социаль йүнәлештәге реабилитация үҙәге төҙөләсәк.
Дәүләт-шәхси партнерлыҡ сиктәрендә һаулыҡ мөмкинлектәре сикләнгән балаларҙы реабилитациялау тураһында «Мәрхәмәт» хәйриә мәғариф фонды президенты Айгөл Гәрәева һөйләне.
— Йәмәғәт ойошмаларының инвалид балаларға ярҙам итеү йәһәтенән эшмәкәрлеге бик һөҙөмтәле булыуы мөмкин, — тип һыҙыҡ өҫтөнә алды Айгөл Гәрәева. – Үҙебеҙҙең эшмәкәрлектә бизнес-берләшмә, шулай уҡ дәүләт ярҙамына мөрәжәғәт итәбеҙ. Үҙәктә шөғөлләнгән ҡыҙҙар һәм малайҙар сәләмәт балалар өсөн иҫәпләнгән шундай уҡ программалар буйынса шөғөлләнә.
— Әлеге ваҡытта Өфөлә 2889 инвалид бала йәшәй, — тип хәбәр итте Өфө хакимиәте башлығы урынбаҫары Әлфирә Баҡыева. – Уларҙан 305 бала – аҙ мобилле. Ҡыҙғанысҡа ҡаршы, һуңғы өс йылда уларҙың һаны арта һәм яҡын киләсәктә лә был тенденцияның дауам итеүен күҙаллайбыҙ. Өфөлә өс күп профилле реабилитация үҙәге эшләүгә ҡарамаҫтан, уларға ҡытлыҡ кисерәбеҙ – бындай үҙәктәргә сират 6-8 айға һуҙыла.
Инвалид бала тәрбиәләүсе Рәсимә Әлимғафарова чиновниктарҙың иғтибарын бындай балалар үҫтергән ата-әсәләрҙең проблемаларына йүнәлтте.
— Иртә диагностика, балаларҙы дауалау һәм реабилитациялау ауырлыҡтар тыуҙыра, — тип аңлатты Рәсимә Әлимғафарова. – Реабилитация үҙәгенә беҙ йылына бер генә тапҡыр ике аҙнаға бара алабыҙ. Дауалау физкультураһы менән шөғөлләнеү өсөн тренажер залдары кәрәк. Бынан тыш, балалар неврологияһы буйынса кадрҙар етешмәй.
Әлеге ваҡытта Башҡортостанда 14 меңдән ашыу инвалид бала йәшәй, уларҙан 471 сабый бала йорттарында тәрбиәләнә.


text:
Баш ҡалала робот техникаһы буйынса республика чемпионаты уҙасаҡ
Робот техникаһы буйынса мәктәп уҡыусылары һәм студенттар араһында йыл һайын үткәрелә торған икенсе республика чемпионаты 16 ноябрҙә БР Фәндәр академияһында үтәсәк.
БР Фәнде үҫтереү һәм яҡлау фондының матбуғат хеҙмәтенән хәбәр итеүҙәренсә, республика командаларының (мәктәп уҡыусылары, профилле белгес студенттары, ғилми-техник түңәрәктәргә йөрөүселәр) ярыш программаһына ярашлы, роботтар дүрт дисциплинала ярышасаҡ: сумо көрәше, арҡан тартышыу, лабиринт һәм траектория. Бынан тыш, махсус ижади категория бүленәсәк, унда теләге булған һәр кеше ҡатнаша ала, ҡатнашыусының киборгы тышҡы ҡиәфәте, башҡарыу техникаһы һәм тәғәйенләнеше, автор фантазияһынан тыш, бер ни менән дә сикләнмәгән булырға тейеш. Еңеүселәрҙе ҡиммәтле бүләктәр көтә. Шулай уҡ ҡунаҡтарҙы аҡыллы машиналар күргәҙмәһе, «Республика робот техникаһы үҙәге концепцияһы» темаһына түңәрәк өҫтәл, роботтарҙың ярышы, ғилми-популяр лекциялар һәм документаль фильмдар көтә.
Чемпионат тураһында тулыраҡ мәғлүмәт менән рәсми сайтта танышырға мөмкин, шулай уҡ ҡунаҡтар һәм ҡатнашыусылар унда теркәлә лә ала.
Инеү ирекле, сәғәт 10-да башлана.


text:
Башҡорт Википедияһы ирекмәндәре халыҡ-ара күләмендәге көҙгө вики-марафондарҙа ҡатнаша
ӨФӨ, 2016 йыл, 10 октябрь. /«Башинформ» мәғлүмәт агентлығы, Әлим Фәйезов/.
Башҡорт Википедияһы ирекмәндәре көҙгө ижади бәйге вики-марафондарында әүҙем ҡатнаша. 30 сентябрҙә мәҙәни мираҫ объекттарына арналған «Вики һәйкәлдәр ярата» халыҡ-ара фотоконкурсы тамамланды. 11 октябрҙә Башҡортостанға бағышланған мәҡәләләр яҙыу һәм мөхәррирләү, рәсемдәр өҫтәү буйынса «Башҡортостан айлығы» конкурсына йомғаҡ яһала. Башҡортостан темаһы «Вики-Урал 2016» (15 сентябрь — 15 декабрь) һәм «Азия айлығы 2016»(1 — 30 ноябрь) халыҡ-ара вики-марафондарҙа ла сағылыш тапҡан.
«Башҡортостан ирекмәндәре халыҡ-ара вики-марафондарҙа ҡатнашып ҡына ҡалмай, үҙҙәре лә конкурс ойоштора. Быйыл беҙ биш этаптан торған «Башҡортостан 100» супер вики-марафонын үткәрәбеҙ. Унда төрлө тел бүлектәре мөхәррирҙәре ҡатнаша ала. Йөҙҙән кәм булмаған мәҡәлә авторҙары супер еңеүсе тип таныла. Еңеүселәргә бүләк — башҡорт балы. Сараның партнерҙары һәм бағыусылары үҙҙәренең номинацияһын һәм бүләген теләһә ҡайһы этапта иғлан итә ала. Супер вики-марафондың тәүге этабы «Башҡортостан айлығы» конкурсы менән бер үк ваҡытта башланды һәм ағымдағы йылдың 20 декабрендә тамамлана», — тип һөйләне Башҡорт Википедияһы администраторы Рөстәм Нурыев.


text:
Республика фермерҙарға грант биреү өсөн 139 миллион һумдан ашыу аҡса аласаҡ
ӨФӨ, 2016 йыл, 1 март. /«Башинформ» мәғлүмәт агентлығы, Ғәлиә Нәбиева/.
Башҡортостанға 2016 йылда крәҫтиән һәм фермер хужалыҡтарын ойоштороу һәм үҫтереү өсөн грант биреүгә 139 миллион 787 мең һум субсидия бүленгән. 3,9 миллиард һумды Рәсәйҙең 79 субъекты араһында бүлеү тураһында тейешле бойороҡҡа Рәсәй Хөкүмәте Рәйесе Дмитрий Медведев ҡул ҡуйған.
Субсидиялар крәҫтиән (фермер) хужалығын ойоштороу һәм үҫтереүгә грант биреү, яңы эш башлаған фермерҙарға көнкүреш ҡорамалдары алыу өсөн бер тапҡыр бирелә торған ярҙам буйынса сығым йөкләмәләрен берлектә финанслауға бүленә.
Йыл һайын Рәсәй Ауыл хужалығы министрлығы субсидияларҙы файҙаланыуҙың һөҙөмтәлелеген баһалай.


text:
Милиция наркотиктарға ҡаршы
Бөгөн, 8 декабрҙә, республика Эске эштәр министрлығында криминаль милицияның наркотиктарҙың законһыҙ әйләнешенә ҡаршы көрәш буйынса оператив-эҙләү часының иң яҡшы хеҙмәткәрҙәрен хөрмәтләнеләр. Эске эштәр органдары структураһында наркотиктар янауына ҡаршы тороу буйынса подразделение тәүге тапҡыр 1991 йылдың декабрендә ойошторола. Был йылдар эсендә хеҙмәт эшмәкәрлегендә өлгәшелгән һөҙөмтәләр күп тапҡырҙар уның ысынлап та кәрәкле булыуын иҫбатланы.
Наградалар тапшырыр алдынан республиканың эске эштәр министры Игорь Алёшин, наркотиктарҙың законһыҙ әйләнеше – ул дәүләт проблемаһына әйләнгән хәүефле енәйәт төрҙәренең береһе, тип билдәләне. 2009 йылдың 11 айында Башҡортостан Эске эштәр министрлығы тарафынан 3200-ҙән ашыу енәйәт асыҡланған.
Айырыуса фиҙакәр эшләүсе милиция хеҙмәткәрҙәренә Эске эштәр министрлығының Хөрмәт грамоталары тапшырылды. Улар араһында – подполковник Руслан Семенов, майор Ирек Рамазанов, капитан Рөстәм Әсхәҙуллин. Капитандар Илгиз Әмиров менән Илгиз Байсуринға «БР буйынса Эске эштәр министрлығына 90 йыл» иҫтәлекле юбилей миҙалдары тапшырылды. Ә «Криминаль милицияның иң яҡшы хеҙмәткәре» билдәһе менән майор Николай Московкин наградланды.


text:
Фото:
Иҡтисад буйынса студенттар олимпиадаһы Өфөлә үтәсәк
Фото:
18-20 майҙа Өфө дәүләт авиация техник университеты базаһында иҡтисад һәм предприятиела (тармаҡтар буйынса) идара итеү буйынса Бөтә Рәсәй студенттар олимпиадаһының өсөнсө туры үткәрелә.
Олимпиада белгестәр әҙерләү сифатын яҡшыртыу, һәләтле йәштәрҙе асыҡлау, тикшеренеү, проект, производство-административ эшмәкәрлек өсөн кадрҙар потенциалын ойоштороу маҡсатында үткәрелә. Уның төп йүнәлештәре — студенттарҙың уҡыу, фәнни һәм тикшеренеү эшен камиллаштырыу, уларҙың ижади һәләттәрен үҫтереү.
Иҡтисад һәм предприятиела идара итеү буйынса олимпиадала Өфө, Барнаул, Пенза, Ижевск, Силәбе һәм Рәсәйҙең башҡа ҡалаларынан 20-ләп юғары уҡыу йорто студенттары ҡатнашасаҡ. Ярыштар дүрт этапта үтәсәк: иҡтисади тест, мәсьәләләр сисеү, кейс сисеү, эссе яҙыу. Еңеүселәр шәхси һәм команда беренселектәрендә билдәләнәсәк. Бөтә Рәсәй студенттар олимпиададаһында ҡатнашыусылар өсөн ҙур мәҙәни программа ҡаралған.
2007 йылда ӨДАТУ-ла бындай олимпиаданың йомғаҡлау туры үткәрелгәйне инде. Ул саҡта Рәсәйҙең ун ҡалаһынан студенттар командалары ҡатнашҡайны.


text:
Эш биреүселәрҙең барыһына ла Пенсия фондынан электрон шпаргалкалар ебәрелде
Электрон документ әйләнешенә тоташҡан Башҡортостандың эш биреүселәренә Пенсия фондынан хәтерҙә тотоуы уңайлы булһын өсөн әҙерләнгән шпаргалар ебәрелгән. Ошо рәүешле Рәсәй Пенсия фондының республика бүлексәһе эш менән тәьмин итеүселәрҙе 2011 йыл өсөн иҫәп-хисап биреү үҙенсәлектәре тураһында тағы бер ҡат иҫкәртергә ҡарар иткән.
— Отчет әҙерләү өсөн программаны страховкалаусылар теркәлгән урыны буйынса Пенсия фонды идаралығынан йәки Пенсия фонды сайтынан ала ала, — тинеләр РФ Пенсия фондының республика бүлексәһе матбуғат хеҙмәтенән.


text:
Балаларҙы яҡлау көнө алдынан табип-физкультура диспансеры белгестәре барлыҡ теләүселәр өсөн консультация үткәрәсәк
28 майҙан 1 июнгә тиклем Республика табип-физкультура диспансерында Асыҡ ишектәр көнө үтә.
9-16 сәғәттәрҙә белгестәр балаларға бушлай консультация үткәрә һәм физик культура менән шөғөлләнеү, дауалау физкультураһы, сәләмәт тормош, сынығыу, физик тәрбиә буйынса кәңәштәр бирә. Диспансерға килеүселәрҙе дауалау физкультураһы һәм спорт медицинаһы буйынса табип ҡабул итәсәк.
Бынан тыш, физкультура һәм спорт менән шөғөлләнгән балалар медицина тикшеренеүе үтә ала.
Республика табип-физкультура диспансеры Блюхер урамы, 1 адресы буйынса урынлашҡан. Тулыраҡ мәғлүмәт менән түбәндәге телефондар буйынса танышырға була: 233-01-14, 233-54-70, 235-60-07.


text:
Ер һәм милек мөнәсәбәттәре министрлығы бюджет табыштары планын арттырып үтәне
Башҡортостан Республикаһының Ер һәм милек мөнәсәбәттәре министрлығы 2009 йылда төбәк бюджетына ике миллиард 745 миллион һәм аҡса инеүен тәьмин итте. Был дәүләт милкен файҙаланыуҙан һәм һатыуҙан табыштар. Йыллыҡ планды министрлыҡ 11 процентҡа арттырып үтәне.
Муниципаль берәмектәр бюджеттарына дүрт миллиард 433 миллион һум аҡса инеүе тәьмин ителде – планлаштырғандан 4,7 процентҡа күберәк.
Был һандарҙы БР Ер һәм милек мөнәсәбәттәре министрлығы коллегияһының уҙған йыл йомғаҡтарына һәм 2010 йыл бурыстарына арналған ултырышында ведомство башлығы Олег Клинский иғлан итте.


text:
1984 йыл
1984 (бер мең туғыҙ йөҙ һикһән дүртенсе) йыл — кәбисә йыл, григориан календары буйынса йәкшәмбе көндө башлана. Был беҙҙең эраның 1984 йылы, 2 мең йыллыҡтың 984 йылы, XX быуаттың 84 йылы, XX быуаттың 9 ун йыллығының 4 йылы, 1980 йылдарҙың 5 йылы.
Ваҡиғалар[үҙгәртергә | вики-тексты үҙгәртергә]
24 ғинуар — һатыуға беренсе Apple Macintosh сыға.
Ошо йылда тыуған шәхестәр[үҙгәртергә | вики-тексты үҙгәртергә]
Вафат булған шәхестәр[үҙгәртергә | вики-тексты үҙгәртергә]
- 25 май — Ғабдулла Әхмәтшин, Бөйөк Ватан һуғышында ҡатнашҡан башҡорт яҙыусыһы, драматург, Башҡорт АССР-ының атҡаҙанған сәнғәт эшмәкәре.
- 2 октябрь — Хәмит Зөбәйер Ҡушай, төркиәтсе, этнограф, археолог.
- 19 октябрь — Дилмөхәмәтов Ишмулла Ишҡәле улы, актёр, ҡурайсы, йырсы, композитор. РСФСР-ҙың атҡаҙанған (1975), БАССР-ҙың халыҡ (1973) артисы.


text:
Белорет металлургия комбинатының метрология хеҙмәте – Башҡортостанда иң яҡшыларҙың береһе
«Мечел» компанияһына ҡараған «Белорет металлургия комбинаты» асыҡ акционерҙар йәмғиәтенең Метрология һәм стандартизация хеҙмәте «Башҡортостан Республикаһының иң яҡшы метрология хеҙмәте» конкурсында икенсе урын алған.
Был республика конкурсы тәүге тапҡыр үткәрелә. Ул республиканың төрлө ойошмалары һәм предприятиеларынан 20-нән ашыу ҡатнашыусыны йыйҙы. Меңдән ашыу кеше эшләгән “Белорет металлургия комбинаты” асыҡ акционерҙар йәмғиәтенең метрология һәм стандартизация хеҙмәте лә улар иҫәбендә.
Конкурс программаһы метрология хеҙмәтен ҡылыҡһырлаған һәр төрлө һорауҙы үҙ эсенә ала. Квалификациялы белгестәр менән тәьмин ителеше, метрология хеҙмәте тураһында положениеның булыуы, үлсәү сараларын ремонтлауға лицензия, калибровкалау эштәрен үткәреү хоҡуғын алыуға аккредитация, үлсәү эталондары булыуы, ҡулланылған ҡорамалдарға аттестация, метрологик экспертизалар, метрологик контроль, предприятиела үлсәү сараларын ҡулланыу һәм уларҙың торошон күҙәтеү күрһәткестәре иҫәпкә алынды.
Белорет металлургия комбинатының Үҙәк метрология лабораторияһы эшенең сифатына дәғүәләрҙең булмауы уның эшенең ыңғай күрһәткесе булып тора. «БМК» асыҡ акционерҙар йәмғиәтенең Үҙәк метрология лабораторияһы коллективы менән билдәләнгән күрһәткестәр үлсәүҙәрҙе дөйөмләштереүҙе тәьмин итеү буйынса мәсьәләләрҙең үтәлешен раҫлай һәм предприятиеға юғары стандарттарға яуап биреүсе продукция етештерергә мөмкинлек бирә.


text:
Асҡар Абдразаҡов фекеренсә, Башҡортостанда 2012 йыл Мәҙәниәт йылы буласаҡ
2011 йыл Башҡортостан Республикаһында Мәҙәниәт йылы тип иғлан ителмәйәсәк. «Башинформ» агентлығында үткән матбуғат конференцияһында был турала мәҙәниәт министры Асҡар Абдразаҡов хәбәр итте. Ул, Башҡортостан өсөн, ихтимал, киләһе, 2012 йыл, «мәҙәниәтле» буласаҡ, тип билдәләне.
— Ә быйылғы йылды әҙерлек йылы тип иҫәпләйәсәкбеҙ, — тине Асҡар Абдразаҡов.
Мәғлүм булыуынса, бынан алда ҡайһы бер мәғлүмәт саралары, блогерҙар берләшмәһе тәҡдиме буйынса 2011 йыл республикала Мәҙәниәт йылы тип иғлан ителде, тип хәбәр иткәйне.


text:
БР Ауыл хужалығы министрлығы малсылыҡ буйынса иң яҡшы райондар рейтингын төҙөнө
БР Ауыл хужалығы министрлығы производство эшмәкәрлегенең төрлө күрһәткестәре буйынса муниципаль райондар рейтингын төҙөнө. Бөгөндән алып бындай сағыштырыу анализы ай һайын үткәреләсәк – йомғаҡтар министрлыҡтың рәсми сайтында урынлаштырыласаҡ.
«Башинформ» агентлығына министрлыҡтың аналитика бүлегенән хәбәр итеүҙәренсә, рейтингта быйылғы һәм үткән йылдағы күрһәткестәр үҙ-ара сағыштырыласаҡ. Бөгөнгө көнгә малсылыҡ тармағын үҫтереү буйынса рейтинг төҙөлгән.
Шулай итеп, 2013 йылдың ғинуар-февраль айҙарында һөт етештереү буйынса күрһәткестәрҙе арттырыу йәһәтенән иң яҡшыһы тип Бүздәк районы танылды – плюс 37,3 процент. Икенсе һәм өсөнсө урындарҙы Федоровка һәм Ғафури райондары хужалыҡтары биләй – шул тәртиптә 16,3 һәм 14,8 процент.
Ағымдағы йылдың тәүге ике айында һауым буйынса иң яҡшыһы тип Саҡмағош районы танылды – 903 кг. Стәрлетамаҡ (794 кг) һәм Тәтешле (767 кг) райондары хужалыҡтары «көмөш» һәм «бронза» яуланы.
Ғинуар-февраль айҙары йомғаҡтары буйынса бөтә категория хужалыҡтарҙа эре мал һанын арттырыу буйынса алдынғылар рәтендә Краснокама (119,4 процент), шулай уҡ Күгәрсен (115,6 процент) һәм Балаҡатай (115,6 процент) райондары иҫәпләнә.
Бөтә категория хужалыҡтарҙа һыйыр малы һанын арттырыу буйынса иң яҡшыһы тип Кушнаренко районы танылды – 2012 йылдың ошо уҡ осорона ҡарата 118,9 процент. Икенсе һәм өсөнсө урындарҙы Бөрө (111,6 процент) һәм Ишембай (108,1 процент) райондары биләй.
БР Ауыл хужалығы министрлығының аналитика бүлеге мәғлүмәте буйынса, һәр 100 һыйырға быҙау үҫтереү буйынса иң яҡшылары тип Тәтешле, Бүздәк һәм Мәсетле райондарының ауыл хужалығы предприятиелары танылды.


text:
Төбәктә эшҡыуарҙар өсөн тәүге күп функциялы үҙәк асыла Фото: Олег Яровиков
Төбәктә эшҡыуарҙар өсөн тәүге күп функциялы үҙәк асыла
Төбәктә эшҡыуарҙар өсөн тәүге күп функциялы үҙәк асыла Фото: Олег Яровиков
ӨФӨ, 2016 йыл, 18 март. /«Башинформ» мәғлүмәт агентлығы, Галина Бахшиева/.
Тиҙҙән Башҡортостандың баш ҡалаһында тәүге бәләкәй һәм урта эшҡыуарлыҡ субъекттары өсөн күп функциялы үҙәк эшләй башлай.
«Эшҡыуарҙар өсөн күп функциялы үҙәк Сипайлово биҫтәһендә асыла. Был офис юридик шәхестәр менән генә эшләү өсөн бүленә», — тип хәбәр итте журналистарға республиканың дәүләт һәм муниципаль хеҙмәттәр күрһәтеү буйынса күп функциялы үҙәге директоры Руслан Усманов.
Руслан Усманов фекеренсә, ошондай махсуслаштырылған күп функциялы үҙәк Башҡортостандың һәм Өфөнөң эшҡыуарлыҡ берләшмәләре өсөн бик кәрәк.
Республиканың башҡа ҡалаларында шундай үҙәктәр булдырыуға килгәндә, бөгөн был мәсьәлә асыҡ ҡала. Төбәктең дәүләт һәм муниципаль хеҙмәттәр күрһәтеү буйынса күп функциялы үҙәге етәксеһе һүҙҙәренсә, Башҡортостан ҡала һәм райондарында яҡшы үҫешкән күп функциялы үҙәк майҙансыҡтарын иҫәпкә алғанда, эшҡыуарҙар өсөн айырым урын булдырыу өсөн бер ни ҙә ҡамасауламай.


text:
ПромТрансБанктың яңы бүлексәһе асылды
Яңы, 2011 йыл алдынан ПромТрансБанк Өфө халҡына бүләк итеп яңы «Меркурий» бүлексәһен асты, ул «Меркурий» сауҙа үҙәге биләмәһендә урынлашҡан (Колхоз баҙары).
Бында валютала операциялар башҡарырға, кредит йәки аҡса һалыуға, коммуналь һәм башҡа төрлө түләүҙәргә бәйле эштәрҙе хәл итергә мөмкин. Юридик шәхестәр ҙә был бүлексә хеҙмәттәренән файҙалана ала.
Банк хеҙмәткәрҙәре ПромТрансБанктың бөтә бүлексәләрендә лә клиенттарын ҡабул итергә әҙер һәм уларға уңайлы һәм оператив хеҙмәтләндереү тәҡдим итә.


text:
Фото:
Рөстәм Хәмитов: «Статистика мәғлүмәттәре менән эшләгәндә беҙгә элементар мәҙәниәтлелек етмәй»
Фото:
Башҡортостан Президенты Рөстәм Хәмитов бөгөн министрлыҡ һәм ведомство етәкселәре менән республика Хөкүмәтенең, дәүләт власы органдарының Башҡортостанстат менән хеҙмәттәшлек итеү мәсьәләләрен тикшерҙе. Кәңәшмә Башҡортостан Хөкүмәтендә үтте.
— Башҡарма власть органдары эшмәкәрлеген ысынтылап камиллаштырыу, иҡтисадтағы һәм социаль өлкәләге хәлдәрҙе яҡшыртыу өсөн беҙҙең статистика органы менән эшкәртелгән ғәйәт ҙур мәғлүмәт-аналитика массивын беҙҙең мәнфәғәттә эшләргә мәжбүр итәсәк берлектәге эшмәкәрлектең иң ҡулай моделен төҙөргә кәрәк, — тине Рөстәм Хәмитов, кәңәшмәне асып.
Республика Президенты, идара итеүгә бәйле ҡарарҙарҙың уңышлылығы, хәлдәрҙе контролдә тотоу күп осраҡта статистика мәғлүмәте менән профессиональ кимәлдә эшләүгә, уны дөрөҫ баһалауға һәм анализлауға нигеҙләнә, тип билдәләне.
Рөстәм Хәмитов бөгөн республика статистиктары менән йыйылған мәғлүмәттәрҙең күплеген билдәләне. Йыл һайын власть органдары статистик мәғлүмәт-аналитика эштәренә дәүләт заказы әҙерләй.
— Берлектәге эштәребеҙ һөҙөмтәле. Бик күп мәғлүмәт алабыҙ, әммә эш шунда — министрлыҡтар был мәғлүмәт менән артабан ни ҡәҙәр профессиональ кимәлдә эшләй, — тип бурысты билдәләне Башҡортостан Президенты. — Ҡайһы бер идара итеүгә бәйле ҡарарҙарҙың һөҙөмтәһеҙ булыуы сәбәптәрен, кәңәшмәләребеҙҙең насар әҙерләнеүен мин күп етәкселәребеҙҙең тармаҡтағы хәлдәр тураһында тулы мәғлүмәткә эйә булмауында күрәм.
Рөстәм Хәмитов ошо мәғлүмәттәрҙән тыш чиновниктарҙың ауыртҡан урындарҙы билдәләй һәм аталған һәр проблема буйынса дөрөҫ ҡарар ҡабул итә алмауын һыҙыҡ өҫтөнә алды.
— Яңы идеялар, инициативалар дефициты үҙ хужалығыңды белмәүҙән килә, — тине республика башлығы.
Йәнә Президент билдәләүенсә, министрлыҡ һәм ведомстволарҙың уңайһыҙ һандарҙы әйтмәй ҡалдырыуына, тикшерелмәгән мәғлүмәттәрҙе файҙаланып, уларҙы республика етәкселегенә тапшырыуына юл ҡуйылырға тейеш түгел.
— Белдекһеҙлек кенә түгел, был бик йыш аңлы рәүештә дезинформация биреү ул, — тип үҙ ҡарашын белдерҙе Башҡортостан Президенты. — Ләкин иң аламаһы — был эштә формализмға юл ҡуйылыуы.
Миҫал итеп Рөстәм Хәмитов республика башҡарма власть органдарының йыл һайын статистиктарға заказ биргән стандарт күрһәткестәр исемлеген килтерҙе. Иҡтисадтағы хәлдәр даими үҙгәреүгә, әүәлге күрһәткестәр сигенән сыҡҡан яңы реаль эштәр, проблемалар барлыҡҡа килеүенә ҡарамаҫтан, улар бик һирәк яңынан ҡарала.
— Тармаҡтарҙа тәрән аналитика үткәреү, хәлдәрҙе системалы күҙ алдына килтереү, проблемаларҙы асыҡлау һәм уларҙы хәл итеү өсөн Башҡортостанстат материалдары нигеҙ итеп алынырға тейеш, – тип иҫәпләй Рөстәм Хәмитов. — Беҙгә ошо мәғлүмәттәр менән эшләү өсөн элементар мәҙәниәтлелек етмәй. Тармаҡтағы хәлдәргә икенсе күҙлектән ҡарарға мөмкинлек биреүсе фактураны, күрһәткестәрҙе таба белеү мөһим.
Президент, был системаның башҡа төбәктәрҙә нисек эшләүен тикшерергә, тигән бурыс ҡуйҙы. Рәсәйҙең ҡайһы бер субъекттарында социаль-иҡтисади мониторинг алып барыусы ведомстволар бар, улар төп өлкәләр буйынса анализ яһай, дәүләт власы органдары эшмәкәрлегенең мәғлүмәти нигеҙен формалаштыра.
— Беҙҙә бының булғаны ла юҡ, — тине Рөстәм Хәмитов. – Мин эшемдә үҙебеҙҙең статистика идаралығының мәғлүмәттәрен генә файҙаланам.
Республика башлығы йәнә министрлыҡ һәм ведомстволарҙың интернет-порталдары эшмәкәрлеген анализланы, был сайттарҙа урынлаштырылыусы мәғлүмәттәрҙең сифатын тикшерҙе.


text:
Өфөлә Еңеү байрағы эстафетаһы бара Фото: Олег Яровиков
Өфөлә Еңеү байрағы эстафетаһы бара
Өфөлә Еңеү байрағы эстафетаһы бара Фото: Олег Яровиков
ӨФӨ, 2016 йыл, 13 апрель. /«Башинформ» мәғлүмәт агентлығы, Ғәлиә Нәбиева/.
Башҡортостанда Еңеү байрағы эстафетаһы дауам итә. Акция «Берҙәм Рәсәй»ҙең «Быуындар йөрәгендә — хәтер һәм ғорурлыҡ» проекты сиктәрендә уҙғарыла.
Советтар Союзы Геройы Матвей Пинский исемендәге лицейҙың тамашалар залында Өфөнөң Орджоникидзе районына совет халҡының фашистик Германияны Еңеүенең рәсми символын һәм «Үлемһеҙ полктың» байрағын тапшырыу тантанаһы үтте.
Осрашыуҙың рәсми өлөшөнән һуң район мәктәптәрендә тантаналы линейкалар һәм Хәтер вахтаһы ойошторола.
14 апрелдә байраҡтар — 98-се, 18-дә 109-сы мәктәпкә тапшырыла. 19 апрелдә 156-сы мәктәп «Еңеү байрағын ҡаршылау» республика патриотик эстафетаһын тамамлай. Һуңынан Еңеү байрағын Өфөнөң Калинин районына күсә.
Еңеү байрағын тәүгеләрҙән булып Дим районы ҡабул итте. Символ тантаналы рәүештә 101-се мәктәпкә тапшырылды, һуғыш йылдарында унда хәрби госпиталь булған. Һуңынан эстафета 123-сө лицейға күсте. Дим районында Еңеү символы бер аҙна булды, артабан ул Ленин, Киров, Совет, Октябрь, Орджоникидзе райондарына тапшырылды. Акция Өфөнөң Калинин районында тамамлана.


text:
Рәсәйҙә Яңы йыл каникулдары 10 көн дауам итәсәк
Рәсәй халҡы өсөн Яңы йыл каникулдары 30 декабрҙә башлана. Хеҙмәткәрҙәр ял һәм байрам көндәрен рациональ файҙаланһын өсөн 29 декабрҙәге ял көнө дүшәмбегә, 31 декабргә, күсерелә.
РФ Хеҙмәт кодексының 112-се статьяһына ярашлы, 1, 2, 3, 4, 5, 6 һәм 8 ғинуар – Яңы йыл каникулдары, шулай уҡ 7 ғинуар – Раштыуа байрамы – илдә ял һәм байрам көндәре булып тора.
БР Хеҙмәт һәм халыҡты социаль яҡлау министрлығының матбуғат хеҙмәтенән асыҡлауҙарынса, ял һәм эшләмәгән байрам көндәре тура килгәндә ял көнө байрамдан һуңғы эш көнөнә күсерелә. Әммә был ғинуарҙың эшләмәгән байрам көндәренә тура килгән ял көндәренә ҡағылмай.
2013 йылда эшләмәгән байрам көндәре – 5 һәм 6 ғинуар – шәмбе һәм йәкшәмбегә тура килә. Хеҙмәткәрҙәр ял һәм байрам көндәрен рациональ файҙаланһын өсөн РФ Хөкүмәте ҡарары менән 5 ғинуарҙағы ял көнө кесе йомаға, 2 майға, күсерелә. Шулай уҡ 6 ғинуарҙағы ял көнө йомаға, 3 майға, күсерелә.
Шулай итеп, биш көнлөк эш аҙнаһында Башҡортостан Республикаһында 2012 йылдың 30 һәм 31 декабре, 2013 йылдың 1, 2, 3, 4, 5, 6, 7 һәм 8 ғинуары ял көндәре булып тора. 2012 йылдың 29 декабрендәге эш көнө бер сәғәткә ҡыҫҡартыла.
РФ Хеҙмәт кодексының 120-се статьяһы нигеҙендә йыллыҡ төп һәм өҫтәмә түләүле отпуск бирелгәндә байрам көндәре – 1, 2, 3, 4, 5, 6, 7 һәм 8 ғинуар отпускының календарь көндәре иҫәбенә индерелмәй.


text:
Фото:
Сәнәғәт ҡалдыҡтары Башҡортостан экологияһына хәүеф менән янай
Фото:
Сәнәғәт ҡалдыҡтарын ер аҫтына күмеү урындары республикала ғәмәлдәге нормативтарға яуап бирмәй.
БР Тәбиғәттән файҙаланыу һәм экология министрлығы мәғлүмәтенә ярашлы, республикала сәнәғәт ҡалдыҡтарын күмеү өсөн 2500 урын ойошторолған. Шуларҙың 33-ө генә (ни бары 1,3%) — тулыһынса ғәмәлдәге нормативтарға яуап бирә. Белгестәр баһалауынса, дөрөҫ күмелмәгән производство ҡалдыҡтары тупраҡты ғына түгел, өҫкө һәм грунт һыуҙарын да бысрата, һәм улар, бер-береһенә тоташҡан тамырҙар кеүек, зарарлы матдәләрҙе алыҫ араға тарата.
Уҙған йылда республикала сәнәғәт ҡалдыҡтары 2008 йыл менән сағыштырғанда 6,06 миллион тоннаға аҙайған. 2009 йылда улар бөтә Башҡортостан буйынса дөйөм алғанда 36,78 миллион тоннаға еткән.
Республикала иң эре сәнәғәт ҡалдыҡтарын булдырыусы – «Башҡортостан баҡыры» асыҡ акционерҙар йәмғиәте. 2009 йылда был акционерҙар йәмғиәтенең эшмәкәрлеге һөҙөмтәһендә 19 620,4 мең тонна ҡалдыҡтар барлыҡҡа килгән. Бында, тәбиғи, Учалы тау-байыҡтырыу һәм Башҡортостан баҡыр-көкөрт комбинаттары алдынғы урында. Эре сәнәғәт предприятиелары араһында иң аҙ ҡалдыҡтар, 13 мең тонна, «Каучук» ябыҡ акционерҙар йәмғиәтенә тура килә.


text:
Фото:
Азамат Илембәтов: «Башҡортостанда төҙөлөш индустрияһының ҙур перспективалары бар»
Фото:
11 августа, Төҙөүселәр көнө профессиональ байрамы алдынан, Башҡортостан Хөкүмәтендә был тармаҡтың иң яҡшы эшселәре билдәләнде. Бүләкләү тантанаһында премьер-министр Азамат Илембәтов, вице-премьер Сергей Афонин, БР Төҙөлөш һәм архитектура буйынса дәүләт комитеты рәйесе Хәлит Мәхмүтов ҡатнашты.
Премьер-министр һүҙҙәренә ҡарағанда, Төҙөүселәр көнө был һөнәр кешеләренә ҡарата оло ихтирам тойғоһон сағылдыра.
— Граждандар төҙөлгән йорттар һәм республика үҫешенә индергән өлөшөгөҙ өсөн һеҙгә оло рәхмәтле, — тине Азамат Илембәтов, төҙөүселәргә мөрәжәғәт итеп. – Башҡортостандың төҙөлөш комплексына ҙур роль бүленә. Халыҡ именлегенә йүнәлтелгән етди бурыстар тора. Хөкүмәт, министрлыҡтар, төҙөүселәр, архитекторҙар, проектлаусылар – беҙ барыбыҙ ҙа ауыр, ләкин хәл итә алырлыҡ бурыстарҙы үтәү өсөн барыһын да эшләргә тейеш. Төҙөүсе һөнәре үҙенә башҡа характер талап итә. Улар ныҡлы рухлы һәм көслө, һәр ваҡыт төплө һәм ныҡышмал кешеләр. Бөгөн был залда һөнәрҙең нәҡ шундай вәкилдәре йыйылған да инде. Был юғары наградаларҙы мин ҙур ҡәнәғәтлек менән һеҙгә тапшырам.
Башҡортостан Республикаһының Почет грамоталары менән төбәктәге төрлө төҙөлөш предприятиеларының бер нисә тиҫтә эшсеһе бүләкләнде. Шулай уҡ бөгөн Республиканың атҡаҙанған төҙөүсеһе һәм архитекторы исемдәре лә бирелде. Бынан тыш, Башҡортостан Президенты Указы менән БР буйынса Дәүләт торлаҡ инспекцияһы начальнигы Илдар Замалетдинов «БР хеҙмәтләндереү өлкәһенең атҡаҙанған эшсеһе» исеменә лайыҡ булды.
Сара аҙағында Азамат Илембәтов республикала төҙөлөш индустрияһының ҙур перспективалары булыуын әйтте.
— Ҡайһы бер ауырлыҡтарға ҡарамаҫтан, тармаҡ яйлап ҡына көрсөктән сыға бара, — тине ул. – Киләсәктә темптарҙың тик артыуына ғына ышанам. Беҙ үҙебеҙҙең яҡтан ҡулыбыҙҙан килгәнде эшләйәсәкбеҙ.


text:
Мәшғүллек үҙәктәре мөһим мәсьәләләрҙе тикшерҙе
Башҡортостандың Хеҙмәт һәм халыҡты социаль яҡлау министрлығы ҡарамағындағы Халыҡты эш менән тәьмин итеү дәүләт хеҙмәте идаралығында республика ҡалалары һәм райондарының халыҡты эш менән тәьмин итеү үҙәктәре директорҙары һәм баш бухгалтерҙарының кәңәшмәһе үтте. Кәңәшмәлә БР хеҙмәт һәм халыҡты социаль яҡлау министры урынбаҫары Марат Шәйхулов ҡатнашты.
Йыйылыусылар "Башҡортостан Республикаһы халҡын эш менән тәьмин итеүгә булышлыҡ итеү" маҡсатлы программаһын һәм хеҙмәт баҙарында көсөргәнеште кәметеү буйынса өҫтәмә саралар программаһын тормошҡа ашырыу барышы тикшерелде.
Идаралыҡ начальнигы Тимерхан Биккинин үҙ сығышында билдәләүенсә, быйылғы йылдың уҙған осоронда республиканың хеҙмәт баҙарындағы төп күрһәткестәр күҙалланған сиктәрҙә ҡалды. Быға бөтә социаль партнерлыҡтар көстәрен берләштереү ярҙам итте.
Идаралыҡтан хәбәр итеүҙәренсә, кәңәшмәлә төп иғтибар быйылғы йылдың бөтә яҡтан да ҡатмарлы ҡалған айҙарында хәл итергә кәрәкле бурыстарға йүнәлтелде.